Kutubxona - Akbar Nurmatov. Internet globallashuvi (maqola) / Kiril\nSiz shu sahifadasiz: Akbar Nurmatov. Internet globallashuvi (maqola) / Kiril\nМуаллифАкбар Нурматов Асар номиИнтернет глобаллашуви (мақола)\nТуркумларКутубхона  Xалқлар - Ўзбек/мустақиллик адабиёти Бўлимлар - Публицистика  Муаллифлар - Акбар Нурматов  Услуб - Наср Шакл - Мақолалар Ёзув - Кирил\nТилЎзб Ҳажм23KBБезатишUzgen (admin@kutubxona.com) Қўшилган2013/06/20 Манбаhttp://www.ziyouz.com/index...\n1 Ўзбекистон оммавий ахборот воситалари бу жараёнда қандай иштирок этмоқда?\nИнтернет глобаллашуви (мақола)\nLotin yozuvda Акбар Нурматов\nЎзбекистон оммавий ахборот воситалари бу жараёнда қандай иштирок этмоқда?\nМинг йиллигимизнинг охирига келиб, инсоният тарихида кузатилмаган ва дунёни умуман бошқа йўналишга буриб юборган «ғайритабиий ҳодиса» (глобаллашув)га гувоҳ бўлдик.\nГлобаллашув жараёнининг келиб чиқиши ва унда ОАВнинг роли тўғрисида гапиришдан олдин «глобаллашув» терминига изоҳ берсак. «Глобализация» — «глоуб» (инглизчадан «глобе», яъни ер шари), «глобал» («глобал», яъни бутун дунёга тегишли) ва «глобаллашув» («глобализе», яъни бутун дунёга тарқалиши) сўзларидан келиб чиққан.\nCоллинс Энглиш луғатида (1998) глобаллашув молиявий ва сармоя киритувчи бозорларга давлатлар ва миллатларнинг ўзаро боғланмаганликларидан фойдаланган ҳолда ривожланган ва тартибга солинган алоқалар орқали бошқариш имкониятини беради, деб таъкидланади.\nГлобаллашув жараёни 1990 йиллар ўрталарида асрнинг буюк кашфиёти интернет пайдо бўлгач, янада мураккаб табиатга эга бўлди. Москванинг глобаллашув муаммолари институти чоп этган «Глобаллашув амалиёти. Янги аср ўйин қоидалари» тўпламида (2000 йил. 16-бет) глобаллашув жараёни ахборот инқилоби, айниқса, интернетнинг ривожланиши ҳамда молиявий бозорларнинг интеграциялашуви билан узвий боғлиқ экани ёзилади.\nГлобаллашув жараёнини олимлар «интернационаллаштириш ёки байналминаллаштириш», «либераллаштириш ёки эркинлаштириш», «универсаллаштириш» ҳамда «ғарблаштириш», деб талқин қилишади.\n«Интернационаллаштириш» — мамлакатлараро муносабатлар, халқаро савдонинг ўсиши, демократия ва инсон ҳуқуқлари каби ғояларни ўзаро алмашинишидир.\n«Либераллаштириш» — мамлакатлараро очиқ савдонинг чегаралашнинг ман этилиши ва жаҳон иқтисодиётини эркинлаштириш.\n«Универсаллаштириш» — бу турфа қараш ва тажрибаларнинг ер юзидаги барча инсонлар орасида тарқалиши. Иқтисодий ва маданий алоқаларнинг ўсиши миллий маданият ва қадриятларнинг уйғунлашувига олиб келади. Бошқача айтганда, маданиятларнинг қўшилиб кетиши натижасида ўзгача маданият юзага келади.\nИнглиз олими Вотернинг фикрига кўра, «ғарблаштириш» жараёнини «замонавийлаштириш» жараёни деб ҳам айтиш мумкин. Бироқ «замонавийлашувнинг ижтимоий тузилиши» бўлган капитализм, мустамлакачилик, саноатлашув, бюрократизм, имперализм ва ҳоказолар глобаллашув жараёнининг асосий негизини ташкил қилади. Яъни гап «ғарблаштириш» ҳақида кетганда, ғарбий капитализмнинг жаҳон миқёсида устун туриши назарда тутилади. Масалан, 2000 йил маълумотларига кўра, дунёда интернетдан фойдаланувчилар сони 304 миллионни ташкил этган. Лекин бутун дунёни эгаллаб олган мазкур ахборот тармоғидан фойдаланувчилар сони давлатлар ва минтақаларда тенг тақсимланмаган. 1999 йил охирларида интернетдан фойдаланувчиларнинг 88 фоизи ривожланган давлатларда истиқомат қилишган. Бу эса дунё аҳолисининг 15 фоизини ташкил қилади. АҚШ ва Канадада ер юзи аҳолисининг 5 фоизи истиқомат қилади ва мана шу беш фоиз аҳоли интернетдан фойдаланувчиларнинг 50 фоизини ташкил этади. Маълумотлардан кўриниб турибдики, интернетни бутун дунё ахборот тармоғи дея аташ ҳам қайсидир маънода нисбийлик касб этади. Ҳозирги кунда дунё глобаллашувининг янги даври «ахборот асри» ёки «електрон юз йиллик» томон қадам ташламоқда. Сунъий йўлдошлар ва интернет орқали телекоммуникацияларнинг фаолият юритиши ҳар ким ва ҳар нарса учун ер шарининг хоҳлаган чеккасига бориш ва жойлашиш, яъни дитерриториаллашиш имкониятини яратади.\n2001 йил 11 сентябр воқеаларидан кейин дунё сиёсати мазмун-моҳият жиҳатидан мутлақо янги ва мураккаб босқичга ўтди, халқаро сиёсатдаги манфаатлар куч ва қутбларининг марказларида ҳам жиддий тузилмавий ўзгаришлар юз берди. Қўпорувчилик ҳаракатлари натижасида халқаро журналистикада мавжуд ҳуқуқий меъёрлар ва касбий этиканинг ОАВ ҳамда журналистлар томонидан суиистеъмол қилиниши, касбий ваколатлар, мажбуриятларнинг қўпол тарзда бузилиши, энг муҳими, мустақил ва холис фикр билдиришга нисбатан масъулиятнинг камайиши ҳоллари бутун дунё миқёсида кучайди. Ҳозирги кунда халқаро муносабатлар, капитал ва молиявий институтларнинг кенгайиши натижасида оммавий ахборот воситалари ҳам жаҳон тарихида мисли кўрилмаган тарзда глобаллашиб бормоқда. Муайян бир миллат ва давлатга ёки маълум бир сиёсий кучларгагина дахлдор бўлган муносабатлар ва алоқалар ҳамда ҳудудий чегаралардан чиқиб, гибрид характерга эга бўлган ўта мураккаб сиёсий-ижтимоий ва маданий воқеликка айланмоқда. Мазкур жараёнлар Ўзбекистон сиёсий-иқтисодий, маданий-маърифий ва маънавий ҳаётига, хусусан, мамлакат ОАВига жиддий ва кучли таъсир кўрсата бошлади. Негаки, глобаллашув жараёни шиддат билан кечаётган ҳозирги даврда Ўзбекистон мустақил, очиқ ва демократик тамойиллар асосида ривожланаётган давлат сифатида ушбу воқелик таъсиридан четда қола олмайди. Шунингдек, XXI асрнинг бошига келиб дунёда шундай бир сиёсий-иқтисодий вазият юзага келдики, у Ўзбекистонни бевосита халқаро ҳамжамият ва халқаро алмашиш жараёнларига шиддат билан интеграциялашишини талаб қилмоқда.\nАйни пайтда Ўзбекистон ОАВлари таъсир доирасининг чекланганлиги, чуқур иқтисодий асос ва ахборот бозорининг тўла қарор топмаганлиги, жаҳон ахборот тармоқларига кириб боришининг сустлиги мамлакат ОАВларининг глобал ахборот алмашиш жараёнларида фаол иштирок этишига тўсқинлик қилмоқда. Натижада дунё ҳамжамияти Ўзбекистон тўғрисидаги ахборотларни учинчи манбалардан ёки жаҳон журналистикасида катта таъсир доирасига эга бўлган Россия ОАВлари орқали олмоқда. Бу эса ўз навбатида бутун дунёда айрим ҳолларда Ўзбекистон тўғрисидаги нохолис ва нотўғри тасаввурларнинг ҳамда фикрларнинг тарқалишига олиб келмоқда, мамлакатимизнинг халқаро миқёсдаги обрўсига путур етмоқда.\nГлобаллашув жараёнининг Ўзбекистон журналистикасига кўрсатаётган энг жиддий салбий таъсирларидан бири бу республика ОАВларининг фақатгина истеъмолчига айланиб қолаётганидадир. Мисол учун, Ўзбекистон телевидениесининг бутун мамлакат бўйлаб эфирга тарқалувчи дастурларининг 2004 йил 1 январдан 30 июнгача бўлган таҳлили шуни кўрсатмоқдаки, ЎзТВнинг тўртта каналлари ичида фақатгина ЎзТВ1 («Ўзбекистон» канали) кўрсатувларининг аксариятини ушбу каналнинг ўзи тайёрлаган кўрсатувлар ташкил этади. Яъни, 6 ойлик даврда ушбу каналнинг умумий эфир вақти 2938 соатни ташкил қилган бўлса, шундан 2304,32 соатини, яъни 78,4% кўрсатувлари ўз маҳсулотларининг эфир вақтига тўғри келади. Бу кўрсаткич қолган учта каналда, яъни ТВ2да 51,4%ни, ТВ3да 45% ва ТВ4да 25,7%ни ташкил этади.\n«Ўзбекистон» каналида чет эл филмлари ва кўрсатувлари жами эфир вақти 581,35 соатни ёки 19,7% фоизини ташкил этган. ЎзТВ1 телеканалининг кўрсатувлари эфирида энг кам эътибор қаратилгани чет эл спорти ҳақидаги кўрсатувлардир.\nШунингдек, Ўзтелерадиокомпаниянинг ҳар тўртала каналидаги дунё янгиликларининг деярли 99% чет эл ахборот агентликлари ва телерадиокомпанияларининг дастурларидан ноқонуний тарзда кўчириб олинган ахборотлардан иборатдир. Бунинг устига, ўзбек ОАВларининг таъсир доираси чекланган. Ўзбекистон телеканаллари ва радио станцияларини фақатгина мамлакат билан чегарадош бўлган Марказий Осиё республикалари аҳолисигина кўриши ва эшитиши мумкин. Бу эса Ўзбекистондаги ахборот макони ва ижтимоий онгнинг тўғридан тўғри Россия ва Ғарб ОАВлари таъсири остида қолишига сабаб бўлмоқда ҳамда Ўзбекистон ОАВларининг халқаро миқёсдаги ўз ўрнига эга бўлишини тобора қийинлаштириб қўймоқда.\nАхборот асри сифатида талқин этилаётган янги юз йилликда ахборот-коммуникация технологиялари, хусусан интернетнинг шиддат билан ривожланиб бораётганлиги инсоният тараққиётига янгича мазмун ва моҳият ато қилди. Давлат ва жамият ривожланишининг мазкур янгича шакли «електрон» борлиқ кўринишида характерланиб, унинг келажагини алоқа тармоқлари орқали бутун дунёни ягона ахборот маконига айлантираётган миллионлаб байтлар ва битлар ҳал қилмоқда. Интернет давлат ва халқлар ўртасидаги ахборот алмашишни мисли кўрилмаган даражада тезлаштирди, дунёни инсоният учун том маънодаги ягона глобал маконга айлантирди.\nТаъкидлаш керакки, глобаллашув жараёнининг ҳаракат манбаи ҳисобланмиш Ғарбнинг (асосан АҚШ) йирик иқтисодий кучлари бутун дунёни ўзларининг корпоратив манфаатларигагина жавоб берувчи ва хизмат қилувчи «ягона хом ашё, истеъмол, ишлаб чиқариш ва ахборот бозори»га айлантиришга уринмоқдалар. Глобаллашув жараёни Ғарб давлатларининг умумий манфаатлари ҳимоясида ҳам асосий ўрин эгаллади. Ажабланарли томони шундаки, 6,3 миллиард кишидан иборат жаҳон аҳолисининг фақатгина 1 миллиардга яқини истиқомат қилувчи Ғарб давлатлари дунёдаги мавжуд иқтисодий ресурсларнинг 80 фоизини назорат қилмоқда. Сайёрамиз аҳолисининг бор-йўғи 1 фоизи дунё бойликларининг 60 фоизига эга. Бу эса миллий давлатларнинг Ғарбга сиёсий иқтисодий ва ҳарбий жиҳатдан қарамлигига олиб келади.\nШунингдек, мазкур вазият давлатларнинг ОАВга ҳам ўз таъсирини ўтказмай қолмайди. ОАВнинг миллийлигига раҳна солувчи ҳозирда одатий ҳолга айланиб бораётган, кўпроқ Ғарбга хос бўлган порнографик, ваҳшийлик, наркомания, фоҳишабозлик каби иллатларни ўзида акс эттирган дастурларнинг берилиши кучаймоқда. Бу эса, ўз навбатида, миллий ОАВнинг миллий қадрият ва маданият тушунчасидан йироқлашиб, дунёнинг йирик медиакорпорациялари маҳсулотларига мурожаат қилиб, ахборот соҳасида ишлаб чиқарувчи эмас, балки истеъмолчига айланиб қолишига олиб келади. Миллий ОАВ ва журналистика хорижий (асосан Ғарб) ахборот маҳсулотларига боғланиб қолмоқда. Xусусан, Ўзбекистон ОАВлари ҳам дунё янгиликларига оид ахборотларни узатишда бутунлай чет элнинг йирик корпорацияларига суянади, миллий қадриятларни ўзида акс эттирган кўрсатувлар берилиши ўрнига хориж сериаллари, кинолари, спорт кўрсатувлари ва мусиқий дастурларини ҳаддан ташқари кўп вақт эфирга узатиш жамиятимиз учун бир қатор салбий оқибатларни келтириб чиқаради:\n— чет эл мафкураси, дунёқараши ва ҳаёт тарзини омма онгига сингдириб, миллий қадриятлар ва анъаналарга эътиборнинг пасайишига олиб келади;\n— хорижий ахборот оқимларида мавжуд бўлган ғарбона эркин жинсий ҳаётни, зўравонлик, уруш ва қотилликлар, худбинлик, бойликпарастлик, ота-онани ҳурмат қилмаслик, ичкиликбозлик, тамаки маҳсулотлари ва наркотик моддаларни истеъмол қилишга муккасидан кетган шахслар ва шунга ўхшаш ҳолатлар ижтимоий онгга, айниқса, ёшлар тафаккурига салбий таъсир кўрсатади;\n— Ғарб манфаатларини ҳимоя қилувчи ахборот оқимлари ўзбек жамиятининг миллий эстетикаси, аҳлоқ меъёрларига ва менталитетига, ёшларга миллий мафкурани сингдириш учун қилинаётган кўпгина ишларнинг самарадорлигига путур етказади;\n— Миллий ОАВ маҳсулотларига бўлган талабнинг пасайишига олиб келиши;\n— Миллий журналистика тараққиётини секинлаштириши мумкин;\n— Миллий ахборот маконини ва онгни ахборот хавфсизлиги нуқтаи назаридан чет эл мафкураси таъсирига тушиб қолишига олиб келади;\nГлобаллашув жараёнининг бундай салбий таъсирларини камайтириш учун бир қатор муаммолар ечимига эътибор қаратиш лозим. Аввало, сўз ва ОАВ эркинлигини қоғозда эмас, балки амалда таъминланишига эришиш, ОАВ соҳасида ҳам тўлақонли бозор муносабатларига ўтиш ва унинг тартибга солиш тизимларини ишлаб чиқиш, ОАВ ва журналистика соҳасидаги миллий кадрларни тайёрлаш сифатини яхшилаш талаб этилади. Ўзбекистон Республикаси Президенти И. Каримов ҳам Олий Мажлиснинг иккинчи чақириқ тўққизинчи сессиясида қилган маърузасида бугунги кунда республикада сўз эркинлигини таъминлашнинг жамиятимиз ривожи учун ўта муҳимлигини, ОАВ соҳасидаги иқтисодий муносабатларни тартибга солиш лозимлигини, ички ва ташқи сиёсатдаги мураккаб масалаларни чуқур тушунадиган ва таҳлил қила оладиган, ўз касбини чинакам устаси бўлган юқори малакали журналистларга катта эҳтиёж борлигини таъкидлаб ўтган эди.\nХулоса ўрнида шуни айтиш мумкинки, глобаллашув жараёни инсониятнинг, хусусан, ОАВнинг ривожланиши учун (ўзининг барча таъсир ва оқибатларига қарамасдан) жуда қулай имкониятлар яратиб бермоқда. Xусусан, Ўзбекистон ҳам глобаллашувнинг бундай имкониятларидан фойдаланиб, жаҳон ҳамжамиятига янада тезроқ интеграциялашмоқда ва халқаро ахборот алмашиш жараёнларида фаол қатнашмоқда. Аммо глобаллашув жараёнида «жабрланувчи»га айланиб қолмаслик учун Ўзбекистон ижтимоий онгни ва миллий ОАВни тезроқ эркинлаштириши, ахборот бўшлиғи юзага келишига йўл қўймаслиги лозим. Негаки, кучли ижтимоий фикр ва ОАВ жамиятни глобаллашувнинг сиёсий-иқтисодий ва мафкуравий тазйиқлардан ҳимоя қилишда энг самарали ҳимоя воситаси бўла олади.\nАкбар Нурматов, ЎзДЖТУ докторанти\n"http://www.kutubxona.com/wiki/index.php?title=Akbar_Nurmatov._Internet_globallashuvi_(maqola)_/_Kiril&oldid=10803" dan olindi\nTurkumlarAsarlarOʻzbek mustaqillik adabiyotiPublitsistikaAkbar NurmatovNasrMaqolalar\tAdabiy Shakllar


Россиянинг Нижегород вилоятида автобусга ҳужум қилинди. Уч киши ўлди\n26 май 2022, Тошкент вақти: 01:45\nРоссиянинг Нижегород вилояти Борск туманида номаълум шахс автобусга қарата ўқ отди. Оқибатда уч киши ҳалок бўлди, яна уч киши яраланди.\nҲужумчи воқеа жойидан қочган. Яраланганларнинг аҳволи ўртача оғирликда экани билдирилди.\n“Полиция Большеорловское посёлкасида автобусга ҳужум қилган шахсни аниқлаш ва қўлга олиш учун тезкор қидирув ишларини олиб бормоқда”,- деб билдирди Ички ишлар вазирлиги.\nХабарда айтилишича, мазкур ҳодиса 12 октябрь куни Москва вақти билан соат 15:45да содир этилган.\nBaza Telegram каналининг билдиришича, ўқ отган шахс ҳужумга аввалдан тайёргарлик кўрган бўлиши эҳтимол. Чунки у бекатда автобус келишини кутиб ўтирган.\nBaza гувоҳларга таянган ҳолда, ҳужумчининг ёши 18да бўлганини ёзди. Бироқ ҳозирча бу хабарнинг расмий тасдиғи мавжуд эмас.


19:32 14 Декабр 2018\n15:27 12.03.2018 Ҳавола олиш\nЭрон Қизил яримой жамияти айни вақтда мамлакат ҳудудида ҳалокатга учраган самолётнинг барча қурбонлари таналари аниқлангани ҳақида хабар берди\nТОШКЕНТ, 12 мар — Sputnik. Куни кеча, 11 март куни Туркиянинг йўловчи самолёти Эроннинг ғарбий қисмида ҳалокатга учради. Авиаҳалокат оқибатида 11 нафар фуқаро, шу жумладан, 3 нафар экипаж аъзолари ҳалок бўлганлиги хабар берилди.\nАн-26 авиаҳалокати оқибатида Россия 27 нафар зобитидан айрилди\nРИА Новости хабарига кўра, лайнер Бирлашган Араб Амирликларининг Шаржи шаҳридан Истанбулга рейсни амалга ошираётган бўлган. Авиаҳалокат Чехармехал ва Бахтиярия провинциясида юз берган. Ерга келиб урилгандан сўнг ҳаво кемасида ёнғин содир бўлган.\nҲозиргача олинган маълумотларга кўра, авиаҳалокатнинг барча қурбонлари жасадлари аниқланган. Фожеа — двигателда ёнғин келиб чиққани туфайли юз бергани айтилмоқда.\nШу пайтгача берилган маълумотларга кўра, ҳалокатга учараган самолёт бортида туркиялик таниқли тадбиркорлардан бири Başaran Holding раҳбари Хюсейн Башараннинг қизи ва унинг 7 нафар дугонаси бўлган. Sozcu нашри маълумотларига кўра, 28 яшар Мина Башаран БААда турмушга узатилиш олдидан дугоналари даврасида "қизлик даври билан хайрлашув" кечасини ўтказган. Хабарда қайд этилишича, Мина 2013 йилдан Başaran Holding директорлар кенгаши таркибига киритилган ва уни отасининг ўрнини эгаллаш учун тайёрлаб боришган.\nЭрон Қизил яримой жамияти айни вақтда ўз мамлакати ҳудудида ҳалокатга учраган самолётнинг барча қурбонлари таналари аниқлангани ҳақида хабар берди.\nЖамият барча 11 нафар қурбоннинг танаси мамлакат суд органларига юборилганини қўшимча қилган.


24 ноябр 2020, Тошкент вақти: 17:13\nҚаршилик кончилар Озодликка йўллаган видеода акс этган ёнғин тасвири.\nҚашқадарё вилоятидаги заҳираси катта ва сифатли саналган "Чўлқувар" конида яна қазиш ишлари бошланди ва тез орада ундан яна газ конденсати олишга умид қилинмоқда.\nБу конда шу йилнинг май ойи аввалида кучли портлаш содир бўлган ва шундан сўнг катта босимда келган газ оқими сўндирилган эди.\nЎшанда катта босим билан фаввора каби отилиб чиқа бошлаган газ ёнғини баландлиги 50-60 метрга етган эди.\nМустақил манбалар портлаш вақтида конда бўлган ишчилар жароҳатлангани ҳақида хабар қилган, расмийлар эса жароҳатланган ва нобуд бўлганлар ҳақидаги хабарларни инкор қилинган эди.\nОзодликка боғланган кончилардан бирининг айтишича, у портлаш содир бўлган куни кондан 3 километр узоқликдаги иш жойида бўлган ва портлашнинг қандай содир бўлганини кўрган.\nУнинг сўзларига кўра, бу ҳақиқатда кучли портлаш бўлган ва шу боис унинг оқибатларини бартараф этиш учун қарийб 6 ой вақт кетган.\n- Мен 3 километр узоқликда эдим. Ёнғин бизгача кўринганда. Биз Миришкордан Нишонга уйга қайтганимизда ҳам олов кўриниб турган. Шунақа қаттиқ бўлган портлаш. Сабаби энди, конни устига қуйиладиган растворни технигимиз енгил ташлаб қўйган бўлганда. Кейин газ босим билан келиб, кришкани кўтарворган. Шундан портлаш бўлган, - деди 6 ой аввалги ҳодисани хотирлаган кончи.\nКончининг сўзларига кўра, ҳозир чуқурлиги 3 минг 600 метрга етган конда қазиш ишлари бораяпти. Лекин ҳали газ келгани йўқ.\n- Труба 3 минг 600 метргача тушади. Қазишяпти ҳозир. 2-3 ҳафта узоғи билан бир ой ичида газ конденсат яна чиқишни бошлади, деб турибмиз. Ҳозир кон қазиб олишга тайёр,- деди исми сир қолиши шарти билан Озодликка сўзлаган кончи.\nОзодлик мухбири бу конга мутасадди бўлган "Ўзбекнефтгаз" холдинги ва "Ўзгеобурнефтгаз" акциядорлик ширкатидан бу борада бирор маълумот олишга муваффақ бўлмади.\n"Чўлқувар" газ кони 2008 йилда очилган ва 2010 йилда ундан сифати тоза экани айтилган газ кондсетини қазиб олиш ишлари бошланган эди.\n"Ўзгеобурнефтгаз" акциядорлик ширкати раҳбарияти замонавий бурғулаш ускунлари билан жиҳозланган Чўлқувар конини ўшанда катта сармоялар эвазига очилган Сечанпул, Кўкдумалоқ, Гармистон каби конлар орасидаги энг бой заҳира, деб топган эди.\n3 минг - 3 минг 600 метр чуқурликдан қазиб олина бошлаган газ кондсенсати Муборак нефтни қайта ишлаш заводига етказиб берилган.\nРасмий маълумотларга кўра, ҳозир Ўзбекистонда 188 та газ ҳамда газ кондсенсати заҳираси аниқланган ва улардан 60 тага яқинидан хомашё қазиб олинмоқда.


“Ҳамма ҳам университетни битириш имконига эга эмас. Ота-оналар эса боланинг ёшлигидан унга босим ўтказа бошлайдилар: сен албатта ўқишинг керак, сен президент бўласан. Бироқ, бу болага қаттиқ таъсир кўрсатиши мумкин. Бахтли бўлиш учун президент бўлиш шарт эмас. Ҳазил тариқасида шуни айтишим мумкинки, марҳум Борис Николаевич Ельцинга набирангиз президент бўлмоқчи, деб мурожаат қилишганида, у Россияга иккита президентнинг нима кераги бор? - деб жавоб қайтарган”, - деди Назарбоев.\nПрезидент мамлакат ёшлари ҳақида фикр билдирар экан, жумладан шундай деди: “Менга ҳозирги ёшлар яхши эмас, деб айтишса – мен бувилар ҳам ҳозир аввалгидек эмас: пайпоқлар тўқишмаяпти, дейман. Бу албатта ҳазил, лекин ҳозир вазият айнан шундай”, - таъкидлаб ўтди президент.\nУнинг айтишича, замон тезлик билан ўзгариб бормоқда ва бу кишиларга ҳам ўз таъсирини кўрсатмоқда. “Мен буюк римлик император Аврелийнинг сўзларини эсладим. У: “Худди 10 минг йил ҳаётинг бордек яшама. Умр қисқа, имкон борича ўзингни яхшила”, деган. Ажойиб сўзлар!”, - деди Назарбоев.\nХабарларга кўра, Қозоғистон президентига ёшлар форуми доирасида мамлакатда ишлаб чиқарилган соат ҳам совға қилишган. Унинг қиймати 350 минг тенгега тенг. “Эндиликда биз ўзимизнинг маҳсулотни тақиб юрамиз”, - деди президент. “Мен атайин ўзимизнинг фабрикаларга бораман. Костюмларни кийиб кўраман. Бизда ажойиб оёқ кийими, яхши аёллар кийими тайёрланмоқда. Ўзимизнинг енгил саноатни қўллаб-қувватлаш керак. У худди хориждагидек маҳсулот тайёрлай олади. Ўша мақталган брендлар шунчалик яхши, деб ўйлайсизми? Йўқ, улар фақат номни сотишади. Бизникилар эса тикишади”, - айтиб ўтган Назарбоев.\nНурсултон Назарбоев ёшлар форуми


Болливуд юлдузи Акшай Кумар Криштиану Роналдуга тақлид қилди - Yoshlar.com\nБолливуд юлдузи Акшай Кумар Криштиану Роналдуга тақлид қилди\nТаниқли ҳинд актёри Акшай Кумарнинг сочини бу тарзда турмаклатишига сабаб бор. Гап шундаки, актёр “Housefull 3” фильмида суратга тушмоқда ва айни фильмда у футболчи образини яратмоқда. Шу сабабли ҳам актёр таниқли футболчининг соч турмагидан фойдаланишга қарор қилди.\n“Спортга бўлган муҳаббатим чексиз. Каратэми, крикетми, футболми бунинг аҳамияти йўқ. Ҳар қандай спорт тури мен учун қизиқарли ва азиз. Аммо гап футбол ҳақида кетганида уни ўйнаш завқини ҳар қандай эркак ҳис этиб кўриши керак деб ҳисоблайман. “Housefull 3”да мен футболчи образини яратаман. Тасвирга олиш жараёнлари вақтида Ритеш Дешмукх ва Абхишек Баччан билан футбол ўйнаш менга жуда ёқди”, дейди Акшай Кумар.\nМаълумот учун, режиссёрлар Саджид Надиадвала ҳамда Фарҳад ҳамкорлигида яратилган “Housefull 3” фильмида Акшай Кумардан ташқари Ритеш Демукх, Абхишек Баччан, Жаклин Фернандес, Наргис Фаҳри, Лиза Хейдон каби таниқли актёрлар иштирок этган.


Лимон дарахти гуллари тўкилиб кетишининг сабаби нимада? – Tadbirkor-Fermer\nЛимон дарахти гуллари тўкилиб кетишининг сабаби нимада?\nЛимон дарахти йил давомида бир неча (3-4) марта гуллайди. Асосий ҳосил биринчи гуллашдан (апрель-май ойларида ) ва иккинчи гуллашдан (июнь-июль ойларида ) олинади. Лекин баъзи сабабларга кўра лимон дарахти биринчи гуллашда гулларнинг кўп қисмини тўкиб юборади. Бунинг бир нечта сабаблари бор. Масалан: дарахтлар қишки совуқлардан, дим ҳаводан ёки қоронғуликдан зарарланган вазиятларда мева қилмайди.\nБаргларини кўп қисмини тўкиб юборган дарахтлар баҳорда янги барг чиқариб, қийғос гуллаганда ҳам дастлабки гуллашда меваларни тутиб қолмайди. Бу вазиятда дарахтлар яхши парвариш қилинганда иккинчи ва учинчи гуллашда ҳосилларини сақлаб қолади.\nБундан ташқари дарахтларнинг мева тугмаслигига озиқ моддаларнинг етишмаслиги ҳам асосий сабаблардан бири бўлиши мумкин. Шунинг учун белгиланган меъёрдаги ўғитларни ўз ватида бериш лозим. Айниқса калий ўғити лимон мевалари тутиб қолишига ижобий таъсир қилади.\nЮртимизда қиш фасли баъзи йилларда анча совуқ келиши кузатилади. Маълумки иссиқхоналардаги дарахтларни қишки совуқлардан асраш учун керакли барча чора- тадбирлар кўрилади. Бунда иссиқхона ҳавосини бир маромда сақлаш учун зарур маълумотларга эга бўлиш талаб этилади.\nКундуз кунлари ташқаридаги ҳаво ҳарорати 0ºС, +5°С дан юқори бўлганда иссиқхона ичидаги дим ҳаво ва захарли газлар чиқиб кетишидир. Айниқса куз ойларида иссиқхоналар энди ёпиллганда (октабрь-ноябрь ойларида), ва баҳорда очиш олдидан (мартнинг охири-апрельнинг биринчи ярми) эҳтиёткорлик талаб этилади. Чунки иссиқхона устига ёпилган плёнка қуёшдан келаётган иссиқликни иссиқхона ичига бир неча марта юқори даражада узатади. Натижада, иссиқхона ичидаги ҳарорат анча исиб кетади. Бу пайтда кундуз кунлари иссиқхона эшик ва ромларини беркитмаслик лозим.\nАксинча, 0°С дан паст ҳароратда эса, ешик ва ромларни умуман очмаган маъқул. Агар паст ҳароратда иссиқхона шамоллатиладиган бўлса, дарахтларни совуқ уриши мумкин. Қишки совуқ ва қировлардан асраш учун одатда термос (ваакум) ҳосил қилиш учун икки қават плёнка орасига похол тўшалади. Бунда похолни меъёрда тўшаш керак. Яъни иссиқхона ичи қоронғу бўлиб қолмаслиги зарур. Иссиқхона томига похол тўшашда томнинг 25-30% қисми очиқ қолдирилиши зарур.\nАгарда лимон дарахтлари биринчи гулларини тўкиб юборадиган бўлса, кейинги гуллашга қадар дарахтларни ўз вақтида озиқлантирилиб, парваришланади. Шунда кейинги гуллашларда ғунчалар бақувват бўлади ва яхши тутиб қолади.


18 май 2021, Тошкент вақти: 19:56\nТаэквондочи Аҳмад Oscar ҳайкалчаларни қўриқлаяпти\nЎзбек томошабинларига “Шайтанат” сериалидаги Жамшид образи орқали танилган Аҳмад Бердимуродов беш йилдирки, АҚШнинг Лос Анжелес шаҳрида яшаб, ижод билан шуғулланмоқда.\nБердимуродов нафақат актёр балки спортдаги муваффақиятлари билан ҳам машҳур. Таэквондо бўйича жаҳон чемпиони, WТF йўналиши бўйича қора белбоғ соҳиби 46 яшар Аҳмад Бердимуродов дунё киносаноатининг нуфузли мукофоти Оскарнинг 87-тақдимот маросимига қўриқчи сифатида таклиф қилинган.\n- Менинг қўриқчилар бригадамда етти йигит бор. Биз Оскар совринининг ўзини қўриқлаяпмиз. 24 дона Оскар соврини бор. Ўшани битта-битта қабул қилиб олдик. Накладнойларга қўл қўйиб, энди ўшаларга жавоб берамиз, бошимиз билан,- дейди Озодлик билан суҳбатда Аҳмад Бердимуродов.\nАҳмаднинг айтишича, у Оскар маросимига Security Industry Specialist компанияси ходими сифатида чақирилган:\n- Мен бу ерга келганимда биринчи навбатда ўзимнинг спорт йўналишим бўйича ишни давом эттирганман. Ҳам актëр, ҳам каскадëр, ҳам спортчи.\nМан Security Industry Specialistда ишлайман. Бу дегани бутун мировой индустрия бўйича специалист по безопасности. Голливудда университет\nАҳмад Бердимуҳаммедов Michael J. White билан.\nбор. Бутун мировой тадбирлар, торжестволар, ҳар хил кинофестиваллар, ҳар хил шоулар, масалан, Рио де Жанейро карнавали, Оскар тақдимот маросими, Ҳиндистонда бўлиб ўтадиган кинофестивалларда биз қўриқловчи (security) лавозимини бажарамиз. Мен бу ерда битирганман бир ойлик. Ўша ерда ўқиганимда Қўл билан олишув ва хавфсизлик бўйича мутахассислик соҳасида битирганман.\nМенинг бошлиғим, мени ўқитган одам, университет ректори Майкл деган одам телефон қилиб “Сенга зўр иш бор. Ҳам актëрлик ишингни давом эттирасан, ҳам анча-мунча дунë юлдузлари билан танишиб, ўшаларга ўзингни кўрсатасан ва ундан ташқари мен ҳам сени бир-иккита продюсер ва режиссëрларга менинг ўзбекистонлик актëрим бор деб айтаман” деди. Бунинг устига ҳали Ўзбекистондан ҳеч ким Оскарда қўриқчи, номинант ëки бошқа бир йўналиши бўйича қатнашмаган. Томошабин сифатида ҳам. Чунки хабарингиз бўлса керак, Оскарга билет сотилмайди. Фақат махсух таклифнома билан келишади,- дейди Бердимуродов.\n“Оскарга ҳаракат қилаяпман”\nАҳмад Бердимуродов 1997 йили режиссёр Юсуф Розиқовнинг “Тартиб” телесериалида бош роллардан бири Азамат Суннатов образи орқали томошабинларга танилган.\nШундан сўнг у Тоҳир Маликнинг “Шайтанат” романи асосида суратга олинган киносериалда Жамшид образини ижро қилган.\nWALK DEAD END фильмидаги образи\nКейин ўзбекистонлик ва россиялик кино ижодкорлари ҳамкорлигида яратилган “Макрли дунё” фильмида Элёр Эргашев, ўзбек кино ижодкорлари томонидан яратилган “Паноҳ”, “Севгинатор”, “Тузоқ”, “Қалбим ўғриси” каби фильмларда иштирок этган.\n2010 йил АҚШга келгач, Аҳмад Бердимуродов Нью Йоркдаги кино академиясида режиссёрлик бўйича таҳсил олган.\nАҳмад келажакда албатта Оскар совринини олиш учун ҳаракат қилаётганини айтади:\n- Мен Америкада, шу Ҳолливуддаман. Бир ой бўлмади, менга таклиф тушди. Учта компания яъни Universal Pictures, Columbia Pictures ва Sony Entertainment Pictures билан контарктим бор. Ундан ташқари Ҳолливуддаги Гилдия актеров Голливудадан таклиф тушган. Ҳозир SAG яъни Screen Actors Guild аъзосиман. Улар мени ҳар ойда 2-3та рол билан таъминлаши шарт. Шунинг учун ҳозир ўзим қўриқлаётганим Оскарга ният қилиб қўйганман. Вақти соати келса, шу қизил дорожкадан ўтиб, Оскарни олиш ниятим бор. Актёр ёки режиссёр сифатида, мана шу ерда саҳнада туриб, она юртимга кўрсатиш умиди билан ишлаяпман. Оскарга уч томонлама ҳаракат қилаяпман. Сценарист, режиссёр ва актёрлик фаолиятим билан ҳаракат қилаяпман.\nАҳмад Бердимуродов билан суҳбатни қуйида тўлиқ тинглашингиз мумкин:


Коронавирус ёзда йўқолиб кетиши тахмин қилинганди. Нега ундай бўлмади? - Zamin.uz\n13:03 / 25.07.2020\nКоронавирус ёзда йўқолиб кетиши тахмин қилинганди. Нега ундай бўлмади?\nЁз фаслида коронавирус йўқолиб кетиши тахмин қилинган эди, лекин ундай бўлмади. Инновацион соғлиқни сақлаш миллий палатаси тиббий стандарт ва протоколларни ишлаб чиқариш бўлими бошлиғи Клара Ёдгорова «Тез ёрдам» лойиҳасида бу ҳақда ўз фикрини билдирди.\nУнинг билдиришича, илк даврларданоқ коронавирус ёз фаслида йўқолиб кетиши ҳақидаги тахминлар ҳеч қандай далилларга асосланмаган ҳолда айтилди.\n«Ҳозир эса кўриб турибмизки, бизда иқлим қуруқ ва ҳаво иссиқ бўлишига қарамай коронавирус йўқолгани йўқ. Яна баъзи фикрларда қуёш нури етишмаётгани туфайли карантинда ўтирганларга айрим дорилар таклиф қилинаётгани айтилди.\nЖаҳон тажрибасига қаралса, энг кам касалланган ҳудудлар Скандинавия давлатлари: Исландия, Норвегия, Дания ва Финляндия бўлиб қолмоқда. Фақатгина Швеция ҳамма нарсани инкор қилиб, коллектив иммунитет ҳосил қилинади, деб нотўғри йўлга кириб кетди. Бунинг оқибатида жуда ҳам кўп инсон ҳаётдан кўз юмди ва Швеция ҳукуматига энг катта олимлар томонидан шу экспериментни тўхтатиш ҳақида хат ёзилди. Шу ғояни илгари сурган эпидемиолог ҳам кўп хатоликларга йўл қўйилганини тан олди.\nБу янги вирус. Ҳар бир давлат шу вирусни қандай профилактика қилиш, қандай даволашни ўз тажрибасидан келиб чиққан ҳолда кўриб чиқиши керак», - деди Клара Ёдгорова. “Замин” янгиликларини “Telegram”да кузатиб боринг\n25-07-2020, 00:27, Жамият\n«Улар бирорта далилга асосланмаган» – мутахассис Россияда ишлаб чиқарилган дорилардан фойдаланмасликка чақирди\n22-07-2020, 15:30, Жамият\n14-07-2020, 15:45, Жамият\n4-06-2020, 09:47, Жамият\nКоронавирусга қарши иммунитет қандай ҳолатда ҳосил бўлиши айтилди\n4-05-2020, 10:46, Жамият\n«Бу хабарлар мутлақо ёлғон» — Вазирлик коронавирус Ўзбекистонга кириб келгани ҳақидаги хабарларни рад этди\n3-03-2020, 14:13, Жамият


КЕЧА — 10-12, БУГУН — 55-80 ТОННА ҲОСИЛ\nёхуд замонавий боғдорчилик\nСерқуёш юртимизда етиштирилган мева-сабзавот, узум ва полиз маҳсулотлари хуштаъми, дармондориларга бойлиги, хориж бозорларида харидоргирлиги билан ажралиб туради.\nСамарқандлик фермерлар ҳам ердан мақсадли фойдаланиш, боғдорчиликни ривожлантириш, ҳосилдорликни ошириш, соҳага замонавий технологияларни кенг жорий этиш борасида салмоқли ишларни амалга ошираётир. Айниқса, интенсив боғдорчиликни кенг йўлга қўйиш юзасидан ўзига хос тажриба мактаби яратилди.\n— Вилоятимизга хориждан илк интенсив боғ кўчатлари келтирилиб, 2008 йилда Нарпай ва Самарқанд туманларида 500 гектар майдонда боғ ташкил этилган эди, — дейди Самарқанд вилояти қишлоқ ва сув хўжалиги бошқармаси бош мутахассиси Мақсуд ҚОРАБОЕВ. — Бу боғлар асосан лалми ерларда томчилатиб суғориш технологияси бўйича ташкил этилиши, кўчатлар иккинчи йилдаёқ ҳосил бериши ва ҳосилдорлик оддий боғларга нисбатан бир неча баробар кўп бўлиши сабабли фермерларда катта қизиқиш уйғотди. Ўтган йил қарийб 2 минг гектар ерда янги усулда мевали дарахтлар парваришига киришилди. Бу йил 1100 гектардан ортиқ интенсив боғ ташкил этилиб, шу иш билан шуғулланувчи фермер хўжаликлари сони 110 дан ошди. 2015 йилда интенсив боғлардан олинган ялпи ҳосил 100 минг тоннадан ошди.\nВилоятда интенсив боғдорчилик билан бирга, бундай кўчатлар етиштириш ҳам йўлга қўйилган. Бугун улар академик М.Мирзаев номидаги Боғдорчилик, узумчилик ва виночилик илмий-тадқиқот институтининг Самарқанд илмий тажриба станциясида, «Оқдарё муштарий» масъулияти чекланган жамияти майдонларида етиштирилмоқда. Пакана ва ярим пакана бу кўчатлар мамлакатимизнинг бошқа ҳудудларидаги фермер хўжаликларига ҳам етказиб бериляпти. Самарқанд туманида ташкил этилаётган яна бир кўчатчилик хўжалиги 2017 йилдан бошлаб фермерларга интенсив боғ кўчатлари етказиб бериш билан бирга хорижга ҳам экспорт қила бошлайди.\n«Мароқанд мева-сабзавот» фермер хўжалиги Жомбой туманидаги интенсив боғдорчиликка ихтисослашган энг йирик хўжалик. 2012 йилда ташкил этилган хўжалик аъзолари Ғўбдинтоғ этакларидаги Қорақасмоқ ҳудудида 2020 гектар фойдаланилмаётган адирликда интенсив боғ яратмоқда.\n— Хўжалик боғларида 16 турдаги олма, 10 турдаги олча, 8 тур шафтоли, 7 тур гилос, 5 тур беҳи, 6 турдаги ўрик ва бодом етиштирилмоқда, — дейди Жомбой тумани қишлоқ ва сув хўжалиги бўлимининг мева-сабзавотчилик бўйича мутахассиси Бахтиёр КАРИМОВ. — Голландиядан келтирилган замонавий, юқори қувватли техника воситалари ёрдамида боғ қатор ораларига ишлов берилади, мевалар мунтазам зарарли ҳашаротларга қарши дориланади. Томчилатиб суғориш тизими йўлга қўйилган.\nИнтенсив усулдаги боғларнинг ҳар жиҳатдан фойдали ва сердаромад экани бугун аллақачон ўз исботини топган. Негаки, эски боғларда дарахт 5-6 йилда мева бера бошласа, интенсив боғ иккинчи йилдан ҳосилга киради. Илгари бир гектарли боғ 10-12 тонна ҳосил берса, интенсив технологиялар бу кўрсаткични 55-80 тоннагача кўтаради.


“Кечкелдик”да кечикаётган масалалар | O'zLiDeP\nO’zLiDeP Нуробод туман Кенгаши туман ҳокимлиги билан ҳамкорликда ҳудуддаги “Кечкелдик” МФЙда сайёр қабул ташкил этди.\nУнда туман ҳокими Фахриддин Зоиров, туман прокурори, туман ички ишлар бўлими бошлиғи, туман давлат солиқ инспекцияси бошлиғи ҳамда мутассадди ташкилот вакиллари иштирок этди.\nҚабул давомида фуқаролар томонидан турли масалаларга оид кўплаб мурожаатлар келиб тушди. Эътиборлиси, мурожаатларнинг салмоқли қисми жойида ҳал этилди.\nМасалан, “Кечкелдик” МФЙда яшовчи Авғон Юлдошев “Кечкелдик” қишлоғидан Самарқанд, Каттақўрғон шаҳарлари йўналиши бўйича автобус қатновини йўлга қўйиш лозимлигини айтиб, қишлоққа қатнаётган йўналишсиз таксилар фаолиятини тартибга солишда кўмак сўради.\nУнинг мурожаатини халқ депутатлари Нуробод туман Кенгашидаги O’zLiDeP депутатлик гуруҳи аъзоси Асомиддин Зиятов ўз зиммасига олиб, шу масала юзасидан тегишли ташкилотларга сўров чиқарадиган бўлди.\nШу маҳаллада яшовчи Саломат Қаҳрамонова эса қишлоқ врачлик пунктини қайта тиклаш ва уй-жой қуриш учун ер майдони ажратишда амалий ёрдам сўраб мурожаат қилди. Мазкур мурожаат жойида мутасаддилар томонидан ўрганилди ва назоратга олинди.\nШунингдек, Зокир Юлдошев эскириб қолган симёғочларни алмаштириш бўйича мурожаат қилган бўлса, Мансур Амиров “Кечкелдик” қишлоғини 2020 йилги “Обод қишлоқ” Дастурига киритиш, 1,5 км узунликдаги зовурни қазишда кўмак сўради.\nСайёр қабул якунида аҳоли мурожаатлари ижроси юзасидан туман ҳокими томонидан тегишли идора ва ташкилот раҳбарларига топшириқ берилди ва ижроси назоратга олинди.\nАна шундай қабуллардан бири O’zLiDeP Жомбой туман Кенгаши томонидан “Эски Жомбой” ва “Найман” маҳалласи аҳолиси учун ташкил этилди.\nУнда Халқ депутатлари Жомбой туман Кенгашидаги партия депутатлик гуруҳи аъзоси А.Холжигитов одамлар билан юзма-юз мулоқот қилиб, мавжуд муаммо ва камчиликларни ўрганди.\nУчрашув давомида “Найман” маҳалласида яшовчи бир гуруҳ ота-оналар ҳудуддаги 50 ўринга мўлжалланган 30 МТМда айни чоғда 75 бола тарбияланаётгани, 20 нафардан ортиқ болажонлар эса навбатда турганидан шикоят қилишди. Қолаверса, ушбу боғча биноси бугунги замон талабларига жавоб бермаслигини айтиб, боғчани қайта таъмирлаш кераклигини билдирди.\nХалқ ноиби А.Холжигитов томонидан мазкур мурожаат бўйича тегишли ташкилотларга депутатлик сўрови чиқариладиган бўлди.\nҲудуд аҳлининг маҳаллада электр-энергия, газ баллонларини ўз вақтида эгаларига етказиш бўйича қилган мурожаати эса жойида ҳал этилди.\nТошонов Яздон Каттақўрғон туман Кенгаши раисининг биринчи ўринбосари аппарат раҳбари.2019-02-11 08:58:53\nПартиямиз томонидан ҳудудларда ўткарилаётган бундай сайёр қабуллар ўзининг самарасини бермоқда ва электоратимиз олдида O’zLiDeP нинг мавқеини ҳам оширмоқда.\nАссалому алайкум. Мехнатларингиз ва ишларингиз учун рахмат. Фикрим шундай: туман кишлок "кечкелдик" номини у́згартиришни таклиф киламан. Шу жой тарихини у́рганган холда ахоли ахлига муносиб номланишини су́райман.


28 феврал 2021, Тошкент вақти: 05:32\nSan Jay-Санжар Жовбердиев (Сурат Turon24дан олинди)\nSan Jay тахаллуси билан танилган хонанда, Чеченистон халқ артисти 40 яшар Санжар Жовбердиевни Ўзбекистон халқ артисти Юлдуз Усмонова Интернетдаги ўз расмий саҳифаси орқали қилган видеочиқишида “Менинг этагимга ëпишиб олган аҳмоқ”, деб атади.\nСанжар Жовбердиев 28 ноябрь куни Озодлик мухбири билан суҳбатда Юлдуз Усмонова уни ҳақорат қилганидан хафа бўлганини билдирди.\nБундан олдин Санжар Жовбердиев маҳаллий журналистга берган суҳбатида "Юлдуз Усмоновага унинг “Қиролича” қўшиғи ғоясини мен берганман", деган эди. Юлдуз Усмонованинг “дарғазаб видеочиқиши”га Жовбердиевнинг шу иддаоси сабаб бўлди.\nУсмонова “Қиролича” қўшиғига “соқолли боланинг дахли” йўқлигини таъкидлаб, Санжар Жовбердиевни нафақат "аҳмоқ", балки “туғмас хотин” ҳам деб атади.\n“Ғоя ҳам, сўзлари ҳам сеники эмас. 30 йилдан бери ҳар бир қўшиғимга ўзим нуқта қўйиб келяпман”, – деди Юлдуз Усмонова.\nШунингдек, Юлдуз Усмонова San Jayнинг соқолини ҳам танқид қилди.\n“Бу соқолли болани танимадим. Лекин соқолни сал йиғиштириб ўзини ўнглаб олса яхши бўлар эди. “Ўзбекнаво” ("Ўзбекконцерт" демоқчи - таҳр.) қаерга қараяпти, билмадим. Санъаткорлар соқол қўйиши нотўғри. Сен санъаткор бўлсанг, жуда ҳам идеяга бой бўлсанг, сен нега унақа қилиб юрибсан? Иккинчидан, гапингни ўйлаб гапир”, – деган Юлдуз Усмонова.\nСанжар Жовбердиев 28 ноябрь куни Озодлик мухбири билан микрофонсиз суҳбатда Юлдуз Усмонова уни ҳақорат қилганидан ҳафа бўлганини билдирди. Шунингдек, Жовбердиев халқ артисти Усмонова ижросидаги “Қиролича” қўшиғи идеясининг эгаси эканлигини Озодлик билан суҳбатда яна бир бора таъкидлади.\nСанжар Жовбердиев шоир Усмон Азим шеърига басталанган “Карвон” рок балладасини жамоатчиликка тақдим қилганидан кейин қўшиқ атрофида турли гап-сўзлар пайдо бўлганини айтади.\nБу қўшиқ чиққанида “медиа-доялик” қилган журналист Нозим Сафаровнинг Озодликка айтишича. аввалига халқ ҳофизи Шерали Жўраевлар оиласи аъзолари “қўшиқ бизники", деб чиқишган. Лекин Сафаровнинг фикрича:\n- Бу қўшиққа Шерали Жўраев эгалик қила олмайди. Чунки оҳанг бошқача. Санжей шоир Усмон Азим сўзларига қўшиқ басталади. Бу ўринда фақат Усмон Азим ҳақ талашиши мумкин.\nНозим Сафаров, шунингдек, Ўзбекистон халқ артисти Юлдуз Усмонованинг Чеченистон халқ артистига “ташланганига“ ҳам муносабат билдирди:\n- Бу қарилик маразмидан бошқа нарса эмас. Усмонова ўз тоқатсизлигини намоëн қилди.\nМунозарага сабаб бўлган “Карвон” қўшиғи ҳақидаги гапларга қайтаркан, Сафаров қўшиқни “ўзбек шоу-бизнесининг диққинафас ҳавосини янгилаган тоза эпкин” деб атади:\n- Шахсан менинг фикрим бундай: ремейк кавер фақат ва фақат таҳсинга лойиқ. Бу мукаммал ижро. Жўраевларга эса, фақатгина ақлий салоҳият ва маданий-ижтимоий юксалиш тилаб қоламан. Мухлислардан эса, "тузуккина " дид ва тоқат истайман. Санджейжонга эса - "газни бос брат, бу бўлмағурларга эътибор қилма, соқолингдан ўргилай, имижингдан айланай" деб қоламан.\nЛицензияга ҳалақит берган соқол\nSan Jay-Санжар Жовбердиевнинг Озодлик билан суҳбатда айтишича, “Ўзбекконцерт” давлат муассасаси лицензия олиши учун ундан соқолини буткул қирдириб олишни талаб қилган.\nУнинг сўзларига кўра, у ўз қўшиқларини телевидение орқали эмас, фақат радио орқали трансляция қилиш учун лицензия олмоқчи бўлган, бироқ шунда ҳам рад жавоби берилган. “Мен “Ўзбекконцерт” учун ўз имижим ва дунёқарашимни ўзгартирмаслигимни айтдим"¸ деди суҳбатдош.\nҚўшиқчи “соқол билан қўшиқ айтишга изн беришни” сўраб жорий ҳафтада Ўзбекистон президентига мурожат қилган эди.\nУнинг Озодликка айтишича¸ Россиядан қариндошлари илтимосига кўра қайтган.\nЎзбекистонда у қадар танилмаган, ҳатто ижодини кўпчилик мусиқа ихлосмандлари яқингача билмаган San Jay 2009 йилда Чеченистонда қўшиқ куйлаб ижодини бошлаган эди.\nУнинг ўша йиллардаги репертуари тепасида Чеченистон президенти Рамзан Қодировни мадҳ этиб куйлаган қўшиғи турарди.\nҚўшиқда отасининг йўлини давом эттираëтган, Чеченистонни гуллатиб яшнатаëтган президент Рамзан Қодиров ҳақида куйланади.\n“Рамзан сен Чеченистон юрагисан, Одамлар ишончисан, Рамзан арслон каби довюраксан, Имом каби адолатлисан, Сени Оллоҳ асрасин” каби сўзлар бор ўша қўшиқда.\nНимага айнан Рамзан Қодировни бу қадар мадҳ этганини San Jayнинг ўзи Озодлик билан 2010 йилги суҳбатда шундай изоҳлаган эди:\n- Чунки ман ўз кўзим билан кўрдим унинг улуғлигини. Президент ёш, 33 ёшда.(2010 йилда-таҳр) Концертда ман айтганда бутун зал турган¸қарсаклар чалиб, хаммага ёққан¸ - деган эди Жовбердиев.\nРамзан Қодировни мақтаган қўшиғидан ташқари, унинг отаси¸ Чеченистоннинг ўлдирилган президенти Ахмадҳожи Қодировга аталган қўшиғи, шунингдек, Чеченистонга бағишланган “Ноҳчи Чьо” қўшиғи ҳам бор (Ноҳчи чечен демакдир -таҳр.)\n- Бу қўшиқ худди гимндек чеченлар учун. Манга жуда ёққан бу қўшиқ. Бу қўшиқни кўплар айтишган - Басков, Меладзе, мен ҳам айтдим. Лекин одамларни, чеченларни айтиши бўйича акцентсиз чиройлироқ қилиб ман айдим. Чунки бу қўшиқларни яхши билиш учун бу ерда яшаш керак.\nМазкур қўшиқни эшитиб, унинг ҳофизи ўзбек экани хаëлингизга ҳам келмайди. Хўш¸ Рамзан Қодиров ва рамзанпараст чеченларни ўзига ром қилаëтган ўзбек ҳаваскор ҳофизи Чеченистонга бундан 9 йил олдин қандай бориб қолди? Бу саволга қўшиқчи 2010 йили Озодлик билан суҳбатда тўхталган эди.\n-Телевидениедан янгиликларни кўраëтган эдим. Ўшанда Чеченистонда мачит очилибди, Европада иккинчи ўринда туради катталиги бўйича¸ жуда чиройли.Энди телевизорда хамма нарса чиройли кўринадику. Кейин Интернетда ўтириб расмларини кўрдим. Менга жуда ёқди. Хаёлан ўша ерга борсам деган фикр ўтди. Бундан олдин унақа хаёллар бўлмаган. Қачонлардир Чечняда яшашимни, ижод қилишимни хеч қачон ўйламагандим шу кунгача. Ухладим, тушимда Чечняга келибман уже. Мачитга кирибман, мачитни ёнида катта дала бор экан, шу ерда концерт берибман¸тушимда энди. Эрталаб саҳарда ойимга айтдим, мана шунақа туш кўрдим, нима қилай деб. Ойим айтдилар Чеченистонга бор, мачитни кўр, яхши битта қўшиқ ёз, совға қилиб кел¸ дедилар, - деган эди Озодлик билан суҳбатда қўшиқчи.\n2010 йилги суҳбат сўнггида Санжар Жовбердиев Рамзан Қодировни мақтаб бир икки сўм пул ишлаб¸сўнгра бу пул эвазига Каримовни мақтайдиган катта қўшиқ яратиш ниятини айтган эди:\n- Ўзимнинг юртимга қайтиб келаман. Ўзбекистонимиздек гўзал, чиройли юрт йўқ мен учун. Зўр қўшиқ ёздим, ўзимга жуда ёқади. Юртбоши деган мана шу Ислом Абдуғаниевич Каримовга бағишланади. Жуда зўр қўшиқ.Чунки мана бизнинг президентимиз 20 йилдан бери президент. Ҳамма президентлар ҳам бундай ўз жойида туролмайди. Бизнинг президент жуда кучли, келажаги порлоқ президент. И Ўзбекистонга келганимдан сўнг шу қўшиқларни Каримовга совға қилмоқчиман¸ - деган эди Озодликка 2010 йили берган суҳбатида Жовбердиев.\n2018 йилнинг 28 ноябрида Озодлик мухбири билан суҳбатда қўшиқчи янги президент Шавкат Мирзиëевнинг "четдаги ўзбеклар келсин деган чорловига жавобан келганлигини" таъкидлади.


ҚОҢЫРАТ  НЕФТЬ-ХИМИЯ САНААТЫ ҲӘМ ШАРЎАШЫЛЫҚҚА БЕЙИМЛЕСКЕН РАЙОН\nЕркин Қарақалпақстан Вести Каракалпакстана 09:34:46, 27.05.2020\nШАРЎАШЫЛЫҚТАҒЫ ЖАҢА БАҒДАР...\nЖер асты ҳәм үсти байлықлары кәни болған Үстирттиң сап ҳаўасы, шөп-шары, суўы  кең жайлаўына жайылған төрт түлик маллары ушын шыпабағыш ем-дәри.\nУсындай көзқарастан Президентимиз бул районды нефть-химия санааты ҳәм шарўашылыққа бейимлескен район ретинде белгилеген еди.\n2019-жыл 7-ноябрьдеги «Қарақалпақстан Республикасында шарўашылық тараўын жедел пәтлер менен раўажландырыў бағдарындағы ис-илажлары ҳаққында»ғы ҳүкиметлик қарарын район халқы үлкен қуўаныш пенен қабыл етип, ҳәр тәреплеме қызғын қоллап-қуўатлады. Ата-бабаларымыздың тийкарғы күн көриси, кәсип-кәрине айланған шарўашылықты заман талапларына сай раўажландырыў бағдарламалары ислеп шығылған. Бул тараўға халықтың кең қатламы, исбилерменлерди тартыў ҳәрқандай тосқынлықларды тезлик пенен сапластырып, қолайлы шараятлар жаратыўға айрықша итибар берилмекте.\nБиз Қоңырат районындағы «Шарўа нәсил орайы» бөлиминиң баслығы Жаббарбергенов Базарбай Юсупбаевич пенен усы мәселелер дөгерегинде сәўбетлесип, қызықтырған сораўларымызға жуўаплар алдық.\n Районымыздағы шарўашылықтың бүгинги аўҳалына қысқаша шолыў жасап, таллайтуғын болсақ, меншиктиң барлық түрлеринде, шарўа фермерлер, дара шарўа хожалықлары, аўыл хожалығы кәрханаларында жәми 65263 бас ири қарамал, 103800 бас қой-ешки, 1804 бас жылқы, 1500 бас түйе, 269800 таўық бар. 41 балықшылық хожалығы үш тәбийғый ҳәм 38 жасалма көллерде балық шабақлары өршитиледи.\nӨткен жылы 6010 тонна гөш, 24520 тонна сүт, 29800 дана мәйек, 1002 тонна балық, 45 тонна пал өнимлерин жетистирдик.\nШарўашылық өнимлериниң өзине түсер баҳасын арзанлатыў ушын биринши гезекте беккем от-шөп базасын дүзиўге күш салынбақта. 1646 гектар гөне түбир жоңышқа майданларын кеңейтип, 872 гектар таза түбир жоңышқа, дән ҳәм силос ушын мәкке, от жемлик ләблеби, ақ жүўери егиў ушын керекли болған туқымлар жетерли муғдарда жетиспейтуғыны ойландырмақта.\nҚарарда қабыл етилген ис-илажларды табыслы әмелге асырыў ушын бәрқулла ҳәрекеттеги район штабында ис қызғын. Шарўа малларына зооветеринариялық сервис хызмети түрлерин көрсетиў баслы дыққат орайымызда тур. Жети аўыл пуқаралар жыйыны аймағында жасалма ҳасылландырыў пунктлерин салыў ушын жер орынларын ажыраттық. «Қарақалпақстан» ҳәм «Жаслық» АПЖ аймақларында 9 артезиан қудығын қазыў жумыслары избе-из басланып атыр.\nРайонымызда щарўашылықты жаңа басқышқа көтериў ушын өз үлеслерин қоспақшы болған исбилерменлерден 61 бизнес-жоба келип түскен болса, соннан 50и қабыл етилди. Жақын күнлерде банклерден аз өсимдеги кредитлер бериў мәселеси унамлы шешиледи. Оларға ажыратылған 5827,6 гектар жердиң 1592,9 гектары егислик, қалған бөлеги жайлаў есапланады. Мәселен, «Ербол шарўа» фермер хожалығына ажыратылған 901,1 гектар жердиң 171,1 гектары егислик жерлер қурайды. Бул хожалықта истен шыққан жерлерди егис айланысына қосыў ушын шор жуўыў жумыслары әллеқашан басланып кеткен. Татарстан Республикасынан жақын күнлерде ҳасыл туқымлы маллар алып келиў ушын шәртнамалар дүзгени баслы утысы.\nРайон аймағында салынажақ ҳәр бири l00 бас ҳасыл туқымлы малларға мөлшерленген l0 малхананың төртеўинде жер орынларын таярлаў менен қатар қурылыс жумысларын «Панаев Фармс» жуўапкершилиги шекленген жәмийетиниң қурылысшылары алып бармақта. Электр трансформатор орнатылып, тәбийғый газ ҳәм суў тармақлары тартылып, жоллар салынып атыр...\nСәне: 19.02.2020 10:17:35


Тожикистонда бензин қимматлади\nТожикистонда шу кунда бензин нархи қарийб 1 долларга етди.\nСўнгги уч кун ичида Тожикистонда бензин нархи 35 фоизга ошиб, бир литр бензин баҳоси 1 АҚШ долларига етиб қолди. Тожикистонлик расмийлар бунинг сабаблари ҳақида аҳолига етарлича маълумот бермаётгани туфайли кўпчилик буни яна Ўзбекистонда вагонлар ушлаб қолиниши билан боғламоқда.\nДавлат идоралари ва ёқилғи сотиш шаҳобчаларида бунга етарлича изоҳ берилмаётгани туфайли тожикистонлик ҳайдовчилар бензиннинг қимматлаб кетганини турлича талқин қилишмоқда.\nКўпчилик республика ёқилғи қўйиш шаҳобчаларида бензин нархининг кескин кўтарилиб кетишида Ўзбекистонни айбламоқда.\n- Эрталаб заправка қилдим, бир литр бензин тўрт сомонийга чиққан, тозароқ бензинлар тўрт сомоний йигирма дирам (тақрибан 95 цент - таҳр.). Харажатларимиз қопламаяпти, лекин иложимиз қанча – мажбурмиз, тирикчилик учун қимирлаб турибмиз, дейди Ҳисор туманида яшовчи шахсий такси ҳайдовчиси Аслиддин Нуров.\n“Сабабини билмадингизми, нега қимматлабди?” сўраймиз бошқа бир ҳайдовчидан.\n- Мана, Ўзбекистонда қанчадан қанча вагонларимиз ушлаб турилибди-ку. Шофёрлар орасида шундай гапки, Россия Газпромининг Тожикистонга келаётган 290-296 та вагони ҳам Ўзбекистонда турибди. Агар ўшалар келса, сал арзон бўлади, дейишаяпти, дейди душанбелик Мурод ака.\n“Бошқа сабаблари ҳам бормикин, эшитмадингизми? Россия ташқарига экспорт қиладиган бензин учун давлат солиғини кўтарган эмиш, эшитмадингизми бу борада?” дея саволга тутамиз суҳбатдошимизни.\n- Йўқ, бундан хабарим йўқ. Бирорта расмий хабар берилгани ёки газеталарда бу борада ёзганини кўрмадим, дея жавоб берди Мурод ака.\nШундан сўнг Душанбе шаҳридаги бир нечта ёқилғи қўйиш шаҳобчаларига ҳам бош суқиб, масъул кишилардан бензиннинг қимматлашгани асл сабабларини ўзларидан эшитишга уриндик. Аммо, афсуски, бу борада улардан жўяли бир жавоб тополмадик.\nШаҳарнинг Исмоил Сомоний туманидаги ёқилғи қўйиш шаҳобчаларидан бирида ишлайдиган Олга исмли аёл ўзининг оддий ишчи эканини,бу борада ҳеч қандай маълумотга эга эмаслигини айтди.\nШу билан бирга у мазкур шаҳобча хўжайини билан телефон орқали боғланишимизга кўмаклашишдан ҳам бош тортди.\nАснода Тожикистон ҳукумат расмийлари бензин нархининг қимматлагани сабаблари оммага тушунтирилаётгани иддао қилмоқдалар.\nТожикистон Монополияга қарши кураш давлат агентлиги раиси Омонулло Ашуров бензин қимматлашгани сабабларини Россия томон жорий йил 1 майидан бензинга давлат солиғини тахминан 15 фоизга оширгани билан изоҳлади.\nШу ўринда айтиб ўтиш лозимки, Тожикистон Россиядан ташқари Ўзбекистон ва Туркманистондан ҳам бензин импорт қилади. Аммо бу мамлакатларда бензинга давлат солиғини ошириш борасида бирор ўзгариш кузатилмайди.\nОмонулло Ашуров ёқилғи тақчиллиги ортидан мамлакатда бензин чайқовчилиги авж олиб кетмаслиги учун расмийлар турли чора-тадбирларни амалга ошираётганини ҳам қайд этди.\n- Ҳозир ҳукумат қошидаги давлат моддий заҳиралари агентлиги ёқилғи давлат заҳираларини сотувга олиб чиқарган. Бу заҳиралар барча солиқ турларидан озод қилинган ва у тижоратчилар мамлакатга олиб кираётган бензин нархидан 30 фоиз арзонроқ сотилиши керак. Лекин, афсуски, жойларда айрим шахслар қулай фурсатдан фойдаланиб, бу заҳираларни ҳам ўша шахсий шаҳобчаларидаги нархда пуллашмоқда. Мен Тожикистон Ички ишлар вазирлиги, туманлардаги солиқ қўмиталари масъуллари бундай қонунбузарликнинг олдини олиш борасида чора-тадбирлар кўриши зарур, деб ўйлайман дея таъкидлади монополияга қарши кураш агентлик расмийси Ашуров.\nАйни пайтда, мустақил кузатувчиларга кўра, Тожикистонда рўй бераётган воқеа ҳодисалар ҳақида - хоҳ у табиий офат бўлсин, хоҳ озиқ-овқат, ёқилғи ва бошқа шу каби маҳсулотларга нархларнинг ошиши бўлсин - давлат расмийлари кенг оммага ўз вақтида маълумот етказиб бермаётгани ортидан тожик жамиятида Ўзбекистон ҳукумати ва у юргизаётган сиёсатга нисбатан нафрат кучаяётгани кузатилмоқда.\nБундан манфаат кўраётган ташқи ёки учинчи кучлар, мустақил таҳлилчи Рашид Ғани Абдулло фикрича, халқ орасида турли ваҳимали гапларни тарқатиб, икки қўшни давлат муносабатларининг янада кескинлаштиришга уринмоқдалар.\nБундан уринишлар ортидан, таҳлилчига кўра, ўтган 15 кун давомида Бишкек, Душанбе ва ниҳоят Америкадага тожикистонликлар Ўзбекистон ҳукуматига эътироз билан чиқдилар.\nБошқа бир таҳлилчи Саймуддин Дўстов фикрича, 10 ва 11 июн кунлари Тошкентда Шанхай ҳамкорлик ташкилоти саммити доирасида Имомали Раҳмон ва Ислом Каримовнинг яккама-якка учрашуви чоғида президентлар ўзаро мавжуд муаммоларни муроса йўли билан ҳал қилиб олишлари зарур.\n- Бу ҳар иккала томон учун жуда муҳим ва ҳал қилувчи фурсат, дея таъкидлайди Саймуддин Дўстов.


Юкларни ортиш-тушириш хизматлари\n"Ангрен логистика маркази" АЖ\nтез, сифатли, Ишончли\n“Ангрен логистика маркази” АЖ устави\n“Ангрен логистика маркази” АЖ ҳужжатлари\nИнтереактив хизматларга ариза\n1. Контейнерларни ортиш-тушириш 32 ва 41 тонна юк кўтариш қувватига эга козловой кранларда амалга оширилади. 1 соатда ўртача 5 та контейнер операцияси бажарилади. Тўлов контейнер операциялари бўйича ҳисобланади (ортиш 1 та операция, тушириш 1 та операция).\n2. Оғир вазинли юкларни ортиш-тушириш камида 3 тонна юк кўтариш қувватига эга бўлган козловой кранларда бажарилади. 1 соатда ўртача 17 тонна юк ортиб-туширилади. Тўлов ҳар бир тонна учун ҳисобланади. Юклар ҳажми кўпайиб кетганда бошқа ташкилотлардан қўшимча ортиш-тушириш механизмлари жалб қилинади.\n3. Тўкма (навал) юкларни ортиб-тушириш автопогрузчикда бажарилади. 1 соатда ўртача 50 тонна юк ортиб-туширилади. Тўлов ҳар бир тонна учун ҳисобланади. Юклар ҳажми кўпайиб кетганда бошқа ташкилотлардан автопогрузчиклар жалб қилинади.\n4. Қадоқли юкларни ортиб-тушириш 1,5-3 тонна юк кўтариш қувватига эга авкараларда бажарилади. 1 соатда ўртача 17 тонна юк ортиб-туширилади. Тўлов ҳар бир тонна учун ҳисобланади. Қадоқли юкларни ортиб-тушириш белгиланган режани 1,9 баравар ортиғи билан бажариш имконини беради. Бу қувватни қамраб олиши учун маркетинг сиёсатини янада ривожлантириш, мижозлар билан юкларни поддонларда жўнатиш бўйича музокаралар олиб борилиши зарур.\n5. Қадоқли юкларни қўлда ортиб-тушириш юкловчилар томонидан амалга оширилади. Юкларни қўлда ортиб тушириш меҳнатнинг оғир шакли ҳисобланганлиги сабабли, иш ҳақи ишбай-мукофатли тарзда амалга оширилади. Бу ўз навбатида иш самарасини оширади.\nБожхона хужжатларини расмийлаштириш\n110200, Тошкент вилояти, Ангрен шаҳри,\nИпак йўли кўчаси, 1-уй.\nТел: 8371-150-88-60, 8371-150-88-61, 8371-150-88-62, 8371-150-88-63, 8371-150-88-64.\n"Ангрен логистика маркази" АЖ схемаси\n© 2019 “Ангрен логистика маркази” АЖ


Ўзбекистонда “Йил аёли” аниқланди - www.Voydod.net\nЎзбекистонда “Йил аёли” аниқланди\nТошкентда “Йил аёли” танловининг тантанали тақдирлаш маросими бўлиб ўтди.\nУнда жамиятимизнингбарча соҳалларида фаолият юритадиган аёллар иштирок этишди. Ушбу тадбир “Обод турмуш йили” давлат дастуридоирасида якунловчиси бўлди.\nТанловда нафақат бирор жамиятнинг бирор соҳасида фаолият юритадиганаёллар, балки уй бекалари ҳам иштирок этишди.\nТаъкидлаш жоизки, танловда беш йил давомида 120 мингнафар аёлдан ариза-анкеталари қабул қилинган. Фақат бу йил танловнинг биринчи босқичида 30 минг нафар аёлиштирок этди. Ҳакамлар томонидан фақатгина энг муносиблар саралаб олинди. Танловнинг республика босқичида14 нафар аёл иштирок этди.\nАндижон вилояти Асака тиббиёт коллежи директори ўринбосари, педиатрНаргиза Сатторова “Йил аёли – 2013” деб топилди.\nТанловнинг ғолиб ва совриндорларига диплом васовғалар топширилди.


МИБ икки нафар фуқаронинг жами 70...\nЖиноят ишлари бўйича туман судида М. Абдужабборовга доир «иш» кўрилиб, тегишли жазо тайинланиши асносида судланувчидан икки нафар фуқарога жами 70 минг АҚШ доллари ундириш ҳам белгиланганди.\nБу шу йилнинг май ойи охиридаги гап.\nНиҳоят, суднинг қарори кучга кирди ва тегишли ижро ҳужжатлари Мажбурий ижро бюросининг Мирзо Улуғбек тумани бўлимига келиб тушди. Бу ёғи энди МИБчиларнинг иши.\nКатта миқдордаги пул ундириш билан боғлиқ суд ҳужжатларининг ижроси осонмас. Қарздор ҳақдорга: «мана пулинг, олақол», демайди-да. Йўқса, масала судгача етиб борармиди?! Шу боис кўп ҳолларда ижрочилар қарздорнинг мол-мулкини қидириб топиб, хатлаб, сотиш чораларини кўрадики, шу жараёнинг ўзида минг бир ғурбатга дуч келади. Оларда кирар жоним, берарда чиқар жоним, деган гап бежизмас, ахир?!\nМазку ижро ҳужжати қандай амалга оширилгани ҳақида ортиқча гапириб ўтирмаймиз. Шундоғам ҳаммаси тушунарли. Муҳими - ҳақдорлар кўп кутишмади. Икки нафар фуқарога жами 70.000 АҚШ доллари тегишли тартибда ундирилиб, уларнинг пластик картасига ўтказиб берилди.\nдоллар МИБ пул


Дард бойу камбағални танламайди — silning-davosi-bor.uz\nДард бойу камбағални танламайди\nБундан етти йилча илгари маҳалламиз бойларидан бири Икром ота ўғлини уйлантирган эди. Орадан бир неча ой ўтиб, бу хонадонда жажжи қизалоқ дунёга келди. Биз уларга қўшни яшардик, ўшанда ҳамма “Икромбойнинг келини етти ойлик туғиб қўйибди”, дея шов-шув қилган эди. Муддатидан олдин туғилган кичкинтой Зарина жуда нозик эди, тезда касалликларга чалиниб қоларди. Шу йўсинда йиллар ўтди.\nОлти ёшга тўлган Зарина қишнинг совуқ кунларида сурункали бронхит касаллиги билан оғриб қолди. Бувиси Зарифа ая негадир неварасини шифокорга олиб боришни хоҳламасди. Ҳар куни маҳалладаги момога олиб бориб, кинна солдириб келар, турли хил антибиотикларни шифокор маслаҳатисиз дорихонадан олиб келиб, неварасига ичирарди.\n-Шу Зарифа аяга ҳам ҳайронман, ҳеч эскича қарашларидан қутулмади-да, — дердилар қўшниникига чиқиб келиб, қизалоқнинг аҳволидан хабардор бўлган ойим.\nОйимнинг айтишларича, кучли антибиотикларни тартибсиз қабул қилаверган қизалоқнинг иммунитети кундан кунга пасайиб бораверган. Бироқ Зарифа буви ойимнинг ҳам, бошқаларнинг ҳам гапига қулоқ солмас экан.\nУзоқ давом этган йўтал, ҳолсизлик, иситманинг тушмаслиги, боласининг иштаҳасизлиги келинчакнинг қалбида турли шубҳа гумонлар уйғотарди. Эндигина мактабга қадам қўяман деб турган қизининг бу аҳволидан жуда қаттиқ эзиларди. Қизини кўз олдида сўлиб бораётган гулга қиёсларди.\nҚизалоқ аллақачон маҳалладаги дугоналаридан ажралиб қолган, қўни-қўшнилар Зарина силга чалинган, у билан ўйнаманглар, деб болаларига уқтириб бўлишганди.\nКелинчак боласини шифокорга олиб бориш кераклигини айтиб, қайнонасига ялинишдан чарчамасди. Зарифа ая эса бунга жавобан келинини жеркиб ташларди:\n-Сил камбағаллар касаллиги, мени неварам бу касаллик билан оғриши мумкин эмас. Кимки, сил билан касалланса, ҳеч қачон тузалмайди, бу касаллик ўлим билан тугайди!\nКампир одамлар орасида тарқалган ана шундай нотўғри фикрга қаттиқ ишонарди ва болани шифокор кўригига олиб боришга рухсат бермасди.\nБир куни тонгда дарвоза тақиллади. Келинчак дарвозани очди, қараса патронаж ҳамшираси келган экан.\n-Маҳаллага тиббий кўрик машинаси келган, барча мажбурий тиббий кўрикдан ўтиши керак, — деди оқ халат кийган ҳамшира. –Тез боринглар, ҳа, айтганча болалар ҳам қолмасин!\nКелинчакнинг қалбига кимдир чироқ ёқгандек кўнгли ёришиб кетди, айнан шу патронажчилар унга ёрдам берадигандек гўё.\nҚизини олиб, шифокорларнинг ёнига чопди. Шифокорлар Заринанинг рентген натижаларини кўриб, тезда марказдаги сил диспансерига бориб, чуқур тиббий кўрикдан ўтиши кераклигини айтишди. Келинчак оила аъзоларининг қаршилигига қарамасдан қизини ўша ерга олиб борди.\nТекширувлар натижаси боланинг силга чалинганлигини кўрсатди. Врач босиқлик билан ўз ташхисини баён қилди:\n-Силнинг дастлабки белгилари мавжуд. Яхшиям қизчангизни олиб келибсиз, яна бироз кечиктирсангиз… Ҳечқиси йўқ, даволаса бўлади.\nКелинчакнинг хаёлига қайнонаси қўрққан ўша ҳолат келди, кўз олди қоронғулашиб ўзини қўярга жой тополмади. Энди қизимдан аржалиб қоламанми, деб ўзини йиғидан тўхтатолмади.\nУйга келиб, қизининг аҳволини оила аъзоларига маълум қилди. Энг аввало Зарифа ая буни эшитиб, таҳликага тушди. Буни ҳеч кимга билдирмаслик кераклигини, йўқса маҳаллада бош кўтариб юролмаслигини айтди.\nБироз вақт ўтиб хонадонга шифокорлар ташриф буюрди. Барча оила аъзоларини йиғиб, ҳамма чуқурлаштирилган тиббий кўрикдан ўтиши кераклигини, силнинг давоси борлиги, унинг ҳеч қандай асорати қолмаслиги тушунтиришди. Оиладагилар ўзларини қизиқтирган ҳамма саволларга жавоб олишди, айниқса Зарифа ая шифокорлар гапидан сўнг анча тинчланди. Кейинчалик бу тушунтириш ишлари барча маҳалла фуқаролари билан ҳам ўтказилди.\nЗаринани тезда шифохонага ётқизишди. У бир ярим ой давомида касалхонада шифокорлар назорати остида даволанди. Кундан-кунга қизалоқнинг аҳволи яхшиланиб чеҳрасида мамнунлик акс этиб турарди.\nУзоқ вақт касалликдан чарчаган Зарина яна қувноқ ҳаётга қайди. Шўх болаликнинг ширин лаҳзаларини ўйин-кулгу билан ўтказадиган бўлди. Даволанишнинг 47-кунида шифокорлар уйга қайтишга руҳсат беришди, лекин ҳали даволаниш тугаманлиги, уйда яна олти ой давомида дориларни қабул қилиши кераклигини такрор ва такрор тушунтиришди.\nУйга қайтган қизалоқни оиласи ва бутун маҳалла аъзолари очиқ чеҳра билан кутиб олишди. Энди у ҳар куни кўчада дугоналари билан ўйнарди, ҳеч ким уни кўксидан итармасди. Оғир синовларни бошидан кечирган жажжи қизалоқ бир кун ҳам дориларини ичишни канда қилмади. Бўш вақтларида соғломлаштирувчи бадантарбия билан шуғулланарди. Ота-онаси уни тез-тез ҳаво алмаштириш учун бошқа шаҳарларга олиб бориб туришарди.\nШунда Зарифа ая узоқ вақт нотўғри фикрда юрганлигига афсусланди. У келини, ўғли олдида ўзини айбдор сезарди.\n-Болаларим, мен сил бой хонадонга яқинлашмайди, деб хато ўйлаган эканман, касаллик бой-камбағални танламас экан, — дейдиган бўлди.\nОлти ойдан сўнг тиббий кўрикдан ўтиш учун Зарифа ая невараси билан сил диспансерига борди. Таҳлил натижаларини кўриб, бу касаллик ҳақида ваҳимага тушиб, нотўғри ўйлаганлигини батамом тушуниб етди. Заринада ҳеч қандай сил таёқчалари аниқланмади.\nУ бутунлай соғайиб кетганди.\nАввалги мақола: Аёллар жинсий аъзолари сили\nНавбатдаги мақола: Соғлик бахти


У юрмасди, гапирмасди, лекин ўйларди ва ёзарди. Стивен Хокингнинг қисқача тарихи - Daryo\n08:39, 09.01.2020 56414\nУ юрмасди, гапирмасди, лекин ўйларди ва ёзарди. Стивен Хокингнинг қисқача тарихи\n1942 йил 8 январда Буюк Британиянинг машҳур Оксфорд шаҳрида Стивен Уильям Хокинг дунёга келди. Замонамизнинг энг буюк олимининг таваллуд куни муносабати билан «Дарё» колумнисти, астрофизик олим Пўлат Тожимуродов унинг мероси ҳақида фикр юритади.\nОксфорд Хокинг туғилган ердир. У нафақат Британия, балки бутун жаҳонда энг машҳур илм масканларидан бири жойлашган шаҳар эканини билган киши буни тақдир ишораси деб ўйламай иложи йўқ. Ҳозирги кунда биз Хокингни замонамизнинг энг илғор назариётчи физикларидан бири сифатида эътироф этамиз. У 30 дан ортиқ нуфузли мукофотлар соҳиби, ўнлаб илмий ва илмий-оммабоп китоблар муаллифи ва бир неча академияларнинг аъзоси эди.\n1962 йилда Хокинг Оксфорд университети бакалавриатини битирди, бир йил сўнг эса унда ёнбош амиотроф синдром аломатлари аниқланди. Кейинчалик шу хасталик туфайли Стивен шол бўлиб қолди. Ташхис қўйилган пайт шифокорлар Стивеннинг икки ярим йил умри қолганини айтди. Олимнинг айтишича, эрта ўлим ҳақидаги фикрлар унга ҳаёт яшашга лойиқ эканини кўрсатиб берган. У илмий изланишларини давом эттириб, 1965 йили Кембриж университетига ишга кириб, 1966 йили PhD илмий даражасини олди. Кейинги йилларда бир неча илмий муассасаларда турли лавозимларда ишлади. 1974 йили Лондон қироллик жамиятининг (Буюк Британия «фанлар академияси») энг ёш аъзосига айланди. 1979 йилда у Кембриж университети Лукас кафедрасининг математика профессори лавозимини эгаллаб, 2009 йилгача шу лавозимда қолди. Стивеннинг айтишича, у ўрта мактабдан кейин математик таълим олмаган, Оксфордда дарс беришнинг биринчи йилида талабаларга ўргатадиган мавзуларини улардан 2 ҳафта олдин ўқиб ўзлаштириб борган.\n60 йиллар охирида Хокингнинг хасталиги у шол бўлишига олиб келди ва у ногиронлар аравачасида юра бошлади. 1985 йили ўпка яллиғланишига дучор бўлган Хокинг трахеостомия муолажасига учраб, гапира олмай қолди. Хокингнинг механик дўстлари унинг ўриндиғига нутқни синтезловчи компьютер ўрнатиб берди. Компьютер аввалига олимнинг ўнг қўлидаги кўрсаткич бармоғи, кейинчалик эса юзининг рўпарасига ўрнатилган датчик орқали мимик мушакнинг ҳаракатлари орқали бошқарилган. Синтезланган овоз американча аксентга эга бўлган, лекин Хокинг уни алмаштиришни хоҳламаган, ва кейинчалик ҳатто уни муаллифлик ҳуқуқи билан ҳимоялаб олган.\nОғир касалликка қарамай, Хокинг жуда меҳнаткаш ва фаол одам эди. Қора туйнукларга термодинамикани қўллаш, квант космологияси, релятивистик астрофизика соҳаларида унинг ҳиссаси беқиёс. 1975 йилда у замонавий астрофизикадаги энг интуицияга зид ғоялардан бири – қора туйнуклар квант жараёнлар туфайли «буғланиши», яъни ютиб олган энергиясини махсус нурланиш орқали атроф оламга қайтариб бериши мумкинлигини назарий асослаб берди. Бу нурланиш олимнинг шарафига Хокинг нурланиши деб номланди. 2019 йилнинг 9 январида, олимнинг туғилган кунидан бир кунгина сўнг исроиллик физиклар лаборатория шароитида мажбурий Хокинг нурланиши ҳосил қилинганини хабар қилди. Хокингнинг бу ғояси замонавий физиканинг катта муаммоларидан бири бўлмиш ахборот парадоксини келтириб чиқарди.\nКелинг, унинг бу зиддиятли ғоясида тўхталиб ўтамиз. Умумий нисбийлик назариясига кўра, массаси Оппенгеймер–Волков чегараси деб аталувчи миқдордан (2,16 Қуёш массаси) катта бўлган юлдуз қарида термоядро реакциялари тўхтагач, у ўз оғирлиги таъсирида тўхтовсиз сиқила бошлайди, ва охир-оқибат қора туйнук деб аталувчи экзотик объектга айланади. У фазодаги шундай бир соҳаки, унинг ичидан ҳеч нима, ҳаттоки ёруғлик чиқиб кета олмайди. Бу соҳанинг чегараси ҳодисалар горизонти деб аталади. Қора туйнуклар чиндан ҳам мавжудлигининг бир неча билвосита исботи аввалдан мавжуд эди, ўтган йили эса бутун жаҳон ўта массив қора туйнукнинг горизонти яқинидаги модда нурланишининг илк фотосуратини кўришга муяссар бўлди.\nНазария айтишича, қора туйнукнинг ҳолати ва параметрлари унинг айнан нимадан, қандай юлдуздан ҳосил бўлишига боғлиқ эмас. Қўпол қилиб айтганда, қора туйнукни юлдузни сиқиб яратасизми ёки худди шундай массали эски газеталарни сиқибми, аҳамияти йўқ, натижа бир хил. Иккинчи асосий физик назария – квант механикаси асосида ахборот йўқ бўлиб кетмаслиги тамойилига асосланади. Яъни, содда тил билан айтганда, ҳар қандай жараённинг натижасига қараб ушбу жараён нимадан содир бўлганини била олишимиз мумкин. Қора туйнукларнинг «бир хиллиги» бунга зиддек туюлади, лекин қора туйнукдан ҳеч нима чиқиб кета олмаслиги масалани ҳал қилади – қора туйнукни ҳосил қилган модда ҳақидаги ахборот ҳеч қаерга йўқ бўлмади, у шунчаки туйнукнинг ҳодисалар горизонти остида «яшириниб» ётибди ва чиқиб кета олмайди.\nХокинг квант назариясининг хулосаларидан бири бўлган жараён – бўшлиқда зарра ва антизарра жуфтликлари туғилишини ҳодисалар горизонти яқинида қандай рўй беришини ўрганган. Агар бу жараён горизонтга жуда яқин рўй берса, жуфтликдаги заррачаларнинг бири горизонт остида пайдо бўлади (ёки у ерга қулаб тушади), иккинчиси эса қора туйнук яқинини тарк этиб, бунда қора туйнук энергиясининг бир қисмини олиб кетади. Четдан қараганда қора туйнук гўёки ўзидан зарралар оқими чиқариб, «буғланаётгандек» кўринади. Охир-оқибат бундай нурланиш натижасида қора туйнук йўқ бўлиб кетади. Нурланишнинг характеристикалари фақат қора туйнукнинг ўлчамига боғлиқ бўлиб, у ҳеч қандай ахборот ташимайди. Лекин ундай бўлса, горизонт остида яширинган, қора туйнукни ташкил қилган модда тўғрисидаги ахборот изсиз йўқ бўлиб кетади. Бу эса квант физикасига мутлақо зид.\nБу парадокс замонавий физикадаги энг узоқ сақланаётган зиддиятлардан бири. Олимларнинг ўйлашича, у ўз ечимини фақатгина квант гравитация назарияси ишлаб чиқилгандан кейингина топади.\nФанда саволларнинг жавобидан-да шу жавоб яратган янги саволлар муҳимроқ. Кўп масалаларни ҳал қилган олимлар каби янги муҳим ва қизиқ масалаларни қўйган олимлар ҳам ўз мартабасига эга. Бу нуқтаи назардан қараганда, Хокинг ҳар иккала томондан буюк олим бўлган.\nСтивен Хокинг атеист бўлган, динлар ва илоҳиётга ишонмаган. У сўл қанот сиёсий қарашларга эга бўлиб, Британияда лейбористларни қўллаб-қувватлаган. Сиёсий қарашлари туфайли рицарлик унвонидан воз кечган. Вьетнам ва Ироқдаги урушларга қарши тадбирларда қатнашган, Фаластин борасидаги сиёсатдан норозилиги туфайли Исроилдаги конференцияда қатнашмаган. Ядровий қуролсизлантириш, иқлим ўзгаришларига қарши кураш тарафдори бўлган. Умрининг сўнгги йилларида Буюк Британияда соғлиқни сақлаш тижорийлашувига қарши курашган. Шунингдек, Хокинг сунъий интеллект технологиялари ривожига қарши бўлган.\nОлим фанни оммавийлаштириш йўлида ҳам кўп ишлар қилган. Илм-фанга қизиқувчилар орасида унинг «Вақтнинг қисқача тарихи» китоби тўғрисида эшитмаган киши бўлмаса керак. Хокингнинг ўзи айтишича, «менинг физика тўғрисидаги китобларим Мадоннанинг жинсий алоқа тўғрисидаги китобларидан-да кўпроқ сотилган».\nХокинг 2018 йилнинг 14 март кунида ўз уйида касаллигининг оғирлашиши туфайли оламдан ўтди. Уни кремация қилиб, хокини Лондоннинг Вестминстер аббатлигида дафн қилишди.\nБританиянинг бошқа буюк фарзанди Уильям Шекспирнинг Ҳамлети қуйидаги сатрларни айтади:\nЁ ҳаёт, ё мамот: масала шундоқ.\nЖоизмикин ул жобир-у жаббор фалакнинг\nКойишлар-у ташвишларга чек қўймоқ керак?\nСтивен Хокинг айнан иккинчи йўлни танлаган, балолар денгизига кўндаланг бўлган, ёки юқоридаги парчанинг Мақсуд Шайхзода таржимасига қарасак, рад-бадал бериб, қўзғалган одам. У кишининг ҳаётдан нолишга, тушкун кайфиятда бўлишга барча сабаблари бор эди. Лекин у байроғини баланд тутиб, ҳаётини ўзи мазмунга тўлдирди. Хокингнинг ўзи 78 ёшни қарши ололмаган бўлса-да, унинг фанда қолдирган изи ва хотираси ҳамон тирик.\n20:20 Бугун 257\n20:08 Бугун 580\n20:01 Бугун 2152\n19:55 Бугун 3374\n14:53, 18.05.2022 55925\n08:24, 18.05.2022 53939\n00:12 Бугун 45763\n22:45, 17.05.2022 44161


Пике бугун майдонга тушолмайди\n14 январь, 2017, 15:32\nХабарингиз бор бугун Испания Ла Лигасининг 18-турида “Барселона” ўз майдонида “Лас-Пальмас”ни қабул қилади. Қизиғи шундаки, каталонияликлар бош мураббийи Луис Энрике бугунги ўйин қайдномасига тажрибали ҳимоячи Херард Пикени киргизмаган. Бу ҳақда клуб расмий сайти хабар тарқатмоқда.\nШунингдек бугунги учрашувда “кўк-анор ранглилар” сафида Серхи Роберто ва Денис Суареслар ҳам майдонга туша олишмайди. Таъкидлаш керакки Андре Гомеш, Алейкс Видаль ва Жереми Матьё каби футболчилар жароҳатидан тузалиб, сафга қайтишди.\nМаълумот учун, «Барселона» ва «Лас-Пальмас» жамоалари ўртасидаги баҳс бугун «Камп Ноу»да Тошкент вақти билан соат 20:15да старт олади.


Олимпия спорт турлари бўйича терма жамоаларимизнинг онлайн машғулоти давом этади. Дастур доирасида бугун велоспортчиларимиз билан машғулот олиб борилди.\nОнлайн машғулотда Ольга Забелинская, Муроджон Холмуратов каби таниқли вакилларимиз қатори яна 10 нафар спортчимиз қатнашди. Машғулотни велоспорт бўйича Олимпия терма жамоаси мураббийи Рустам Нуртдинов олиб борди. Жараённи МОҚ президенти Рустам Шоабдураҳмонов, Ўзбекистон велосипед спорти федерацияси раҳбарияти, МОҚ мутасадди вакиллари, шифокор ва мураббийлар кузатиб боришди.\n“Ҳозир барча спорт турларида тажрибали мутахассислар билан маҳорат сабоқлари олиб борилмоқда. Велоспортда ҳам Ольганинг бой тажрибасидан фойдаланиб, вилоятлардаги спортчи ва мураббийлар учун ана шундай маҳорат сабоқлари ташкил қилсак бўлади. Бунда мен ўзим керак бўлса, велосипед олиб қатнашган бўлар эдим. Ўйлайманки, бундай улкан тажрибага эга спортчи билан ўтадиган мастер-класс қизиқарли ўтади”, – деди Рустам Шоабдураҳмонов.\nШунингдек, МОҚ раҳбари суҳбат давомида байрамона кайфият улашиш учун яқинлашиб келаётган Мустақиллик байрамига атаб онлайн мусобақалар ташкил қилиш бўйича ўз таклифларини билдириб ўтди.


Виждонни уйғотувчи ижодкор – Сурхон тонги\nБош саҳифа / Маданият / Виждонни уйғотувчи ижодкор\nАпрел 10, 2018\tМаданият Изоҳ қолдириш 817 Кўрилди\n“Дунёда сенга чин дилдан ихлос қўйган, асарингни бағрига босиб ўқийдиган битта китобхон бўлса, шу биргина китобхон учун ижод қилсанг арзийди”. Бу Ўзбекистон халқ ёзувчиси Ўткир Ҳошимовнинг сўзлари.\nВаҳоланки, ёзувчининг ана шундай ихлосмандлари кўп. Чунки Ўткир Ҳошимов ўз асарлари мавзусини халқ ичидан олиб, қайта сайқаллаб, яна халққа тақдим этади. Унинг ёзганларини ўқир эканмиз, шу ҳодисалар ўзимизнинг ёки яқинларимизнинг ҳаётида рўй берганга ўхшаб кўринади. Беихтиёр, ўзимизни асар қаҳрамонларига менгзаймиз. Улар билан бирга кулиб, бирга хаёлан олисларга парвоз этамиз.\nЁзувчининг “Дунёнинг ишлари” қиссасини мутолаа қилиш давомида қалбимиздаги виждон, деб аталмиш туйғуни қайта-қайта уйғотгандек бўламиз. Биргина мисол, “Гилам пайпоқ” ҳикоясида она ўз фарзандининг ҳаётини сақлаб қолмоқ учун қаҳратон қишда яланг-оёқ ҳолда жигаргўшасини бағрига босганча табибга югуради. Кўзининг оқу қорасини сақлаб қоладию, онаизорнинг ўзи бутун умрга совуқ тушса, оёғи қақшаб оғриб, юролмайдиган бўлиб қолади.\nҲа, фақат оналаримизгина бундай фидойилик кўрсатишга қодир. Ўткир Ҳошимов эса мана шу беминнат фидойиликни қаламга олиб, самимий ифода этган. Зеро, ёзувчининг қаламидан ҳамиша ана шундай теран маънога йўғрилган фикрлар тўкилади.\n“Деҳқон ерга нобоп уруғ сепса, аччиқ ҳосилини бир ўзи ўриб олади. Ўша йили. Ўқитувчи боланинг қалбига нобоп уруғ сепса, аччиқ “ҳосили”ни бутун жамият ўриб олади. Йигирма йилдан кейин… Муаллим моддий бойлик яратмайди, дейдиганлар жамиятни ичидан портлатувчи бомбадир!”\nДарҳақиқат, ўқитувчи-мураббийнинг савияси, билими, шу билан бирга, маънавияти ҳам юқори бўлса, улар бўлажак донишманду технологлар, инноваторларни тарбиялайди. Бунинг акси бўлса, боланинг тарбиясига дарз етади ва бу дарз унинг ҳаётига раҳна солмай қолмайди. Буни ахлоқ тузатиш колонияларида умрини хазон қилаётган айрим тенгдошларимиз мисолида кўриш мумкин. Ваҳоланки, адиб “маънавиятли” ўқитувчиларнинг етиштирадиган “мева”си қандай бўлиши мумкинлигини муаллим ва деҳқон қиёфасида ҳаётий очиб берган.\nИжодкор асарларининг қаҳрамонлари оддий одамлар. Улар бахтни моддий бойликда эмас, кўнгил хотиржамлиги, яқинлар соғлиғида, деб билишади. “Янга” ҳикояси бош қаҳрамони ҳам худди шундай инсонлар тоифасидан. Аёл ўз ҳузур-ҳаловатидан кечиб, оиласи, фарзандлари учун меҳнат қилади. Ҳатто, қайнонаси учун фарзандлари қилмаган яхшиликларни қилади. У сабр-бардош, матонат тимсоли сифатида гавдаланган. Зеро, “Оилани муқаддас билмаганлар учун муқаддас нарсанинг ўзи йўқ”,— дейди ёзувчи. Ушбу ақидага амал қилгани учун ҳам унинг асарларида ўзбекона лутф, ибрат бўй кўрсатиб туради.\nОлдинги Светофор қўйилса…\nКейинги ИЧКИ ТУРИЗМ


Элон Маск: “Тесла”нинг ҳар бир автомобили мустақил ҳаракатланувчи бўлади - Carzone.Uz\nToyota қушқанот эшикли кичик автомобиль тайёрлади\nPolestar: ярми швед, ярми чин\nGM Uzbekistan эҳтиёт қисмлари экспертизаси Андижонда ўтказилади\n2018 йилда Тошкент ва Хива юқори тезликда ҳаракатланувчи Afrosiyob поезди билан боғланади\n«Ўзбекистон Ҳаво йўллари» энг тартибли компания деб тан олинди\n“Фолксваген”дан E-Delivery юк машинаси\nЭлектромобиль ишлаб чиқарувчи йирик компания раҳбари Элон Маск машина рулига қўлингизни, тепкисига оёғингизни теккизмаслигингизни истайди. Аниқроғи, “ақл-идрокли” машина амрингизга бўйсуниб, манзилингизга етказиши лозим. Шу ҳафта ўтказилган матбуот конференциясида Маск Teslaнинг ҳар бир машинаси тамоман мустақил ҳаракатланишга қодир бўлиши ҳақида гап очди. Камера ва датчиклар мажмуаси янгиланганидан сўнг автомобиль бешинчи даражали автономияга эришади. Бу энг юқори даража бўлиб, ҳайдовчи бошқарувга мутлақо аралашмайди.\nАвтопилотнинг ҳозирги авлоди яккатезликнинг (круиз-контрол) кенгайтирилган версияси билан қолди. Бу ҳам чакана функция эмас. Автомобиль йўлда ўз полосасидан четлашмасдан юришини таъминлайди.\nМаск электромобиль уни Лос-Анжелесдаги уйидан олгач, Нью-Йоркдаги Таймс-скверга элтиб, сўнг ўзи мустақил автотураргоҳга жойланишини айтди. “У барчасини мустақил бажаради, ҳатто бирор тугма босишнинг ҳожати йўқ”, деди Маск.\nКалифорниядаги Tesla заводи конвейеридан чиқариладиган янги автомобилга 360 градус буриладиган саккиз камера ўрнатилади. Машинанинг периметри бўйлаб ультратовушли датчиклар қўйиб чиқилади. Бундан ташқари, машинага ҳисоблаш қуввати аввалгисидан 40 марта ортиқ бўлган янги компютер ўрнатилади. “Бу автомобилдаги суперкомпютернинг ўзидир”, дейди бу ҳақда Маск. Янгиланган технологиялар қаторида GPS, IMUларни санаб ўтиш мумкин. Model 3да буларнинг барчаси мужассамлашади.\nАлбатта, бу мўъжизалар бепулга эмас. Янгиланиш автомобил нархига 3 мингдан 8 минг долларгача таъсир кўрсатади.\nЯнги технологияни юз фоиз текшириб кўргунча бўлмасдан тарқатиб юборишда “Тесла”ни тез-тез айблашади. Consumer Reports “Тесла” автопилоти ғоят тез ва кескин ўзгараётганлиги ҳақида ёзяпти. Яқиндагина немис ҳукумати компаниядан “автопилот” истилоҳини қўлламасликни сўраб чиқди, чунки бу сўз автомобилга имкониятидан ортиқ ишонч боғлаб қўйишга сабаб бўлмоқда.\nАммо Элон Маск бундай эътирозларга эътибор бермайди. Унинг асл мақсади машинасини тўла автономлик даражасига етказиш. Фақат шундагина йўлдаги минглаб инсонлар ҳаётини асраб қолиш мумкин, деб ҳисоблайди. Жорий йилнинг бошида Флоридада автопилот туфайли бир одам ҳаётдан кўз юмди. Аммо Маск жаноблари, ҳар йили жаҳон бўйича автоҳалокатларда нобуд бўладиган 1,2 млн инсон олдида бу йўқотиш арзимасдир, дейди.\nЭлон Маск ҳар доим ўз режалари қатъий белгиланган вақт ичида амалга ошишига тиришади. Тўлақонли автоном машина ҳар ерда ҳозиру нозир пиёда ва автобусларни четлаб ўтиши, йўл белгиси ўрнатувчи хизматчиларни таниши, кўчага чопқиллаб чиққан болаларни ўтказиб юбориши, автотураргоҳга ўзи жойланиши, мотоциклчиларни ҳурмат қилиши ва бошқа кўплаб вазифаларни адо этиши билан бешинчи даражали автономликка етишади. Google бу борада 2009 йилдан бери изланади, аммо маҳсулоти “Тесла”нинг яқинига ҳам йўлолгани йўқ.\nБу ҳали ҳаммаси эмас. Тесламобиллар бир-бирини танийди. Ҳатто автоном бўлмаган машиналар ҳам ўз маълумотини компаниянинг штаб-квартирасига жўнатиб туради. Марказда эса инженерлар маълумотлар таҳлили ва тизимни такомиллаштириш билан шуғулланади.\nУмуман олганда, Ford, Mercedes ва бошқа йирик автомобилсоз компаниялар чинакам автоном машиналар 2020-2025 йилларда бостириб келишини айтмоқда.\nЭлон Маск бу жараён аста-секинлик билан амалга ошишини тан олади. Автомобиллар бир неча млн км йўл босмагунча тўла функцияларини намоён эта олмайди. Вақт ва яна вақт керак.\nЭртами-кечми бешинчи даражали автоном автомобиллар кўчаларни эгаллайди. Маск эса бу кунни тезлатиш иштиёқида.\n#"ақлли" технология#автоном автомобиль#электромобил\n«Роҳат» автосалони миллий валютада жисмоний ва юридик шахслардан буюртмалар қабул қилмоқда (2017 йил, октябр)\nAvtoraqam энг қиммат рақамлар ҳақидаги маълумотлар нега яширилганини тушунтириб берди\nБошқирдистонда Ўзбекистонда ишлаб чиқарилган минглаб Daewoo автомобилларидан иборат тураргоҳ аниқланди\nКриштиану Роналду автомобилларга қанча пул сарфлаган?


Америкаликлар Трампни қўллаган фирма маҳсулоти бўлган кроссовкаларни ёқиб юбормоқда\n19:30 / 11.11.2016\nАмерикаликлар New Balance фирмаси кроссовкаларини бу фирма АҚШ президенти сайловида ғолиб чиққан Дональд Трампни қўллагани учун ёқишга киришди. CNN хабарига кўра, жамоатчилик норозилигига компаниянинг жамоатчилик билан алоқалар бўлими вице-президенти Мэттью ЛиБреттоннинг чиқиши сабаб бўлди.\n«Обама маъмурияти бизнинг сўровларимизга гунг ва соқов каби муносабатда эди. Энди янги сайланган президент Трамп билан биз тўғри йўлда бўламиз», — деганди у. Кейинроқ New Balance вакиллари «тўғри йўналиш» дейилганда Трампнинг Транстинч океани ҳамкорлиги бўйича позицияси назарда тутилганини айтишди.\nРеспубликачи Трамп 9 ноябрь куни президентлик сайловида ғолиб бўлгани эълон қилинди. Шундан сўнг мамлакатнинг йирик шаҳарларида сайлов якунларидан норози бўлган кишилар норозилик намойишлари ўтказа бошлади. Нью-Йоркда биринчи куни 3 ҳудудда норозилик митинглари бошланди, кейинчалик гуруҳлар бирлашди, полициячилар 16 кишини қўлга олди. Калифорниянинг Окленд шаҳрида ҳам оммавий норозиликлар давом этди. Бу ерда одамлар ўт қўя бошлашди ва шундай хитоблар қилишди: «У бизнинг президент эмас!», «Бу кўчаларми? Бу бизнинг кўчалар!»\nNew Balance — Америкадаги спорт либослари ва буюмлари ишлаб чиқарувчи бренд бўлиб, унинг фирмалари асосан оёқ кийимлари ва аксессуарлар тайёрлайди. Компанияга 1906 йилда Уильям Ж. Ралли асос солган.\nPolitico: Трамп АҚШни Транстинч океани ҳамкорлигидан олиб чиқади\nТрамп New Balance кроссовкалар


13.11.2018 16:55 0 149\nНидерландия инфратузилма вазирлиги бинокорлик компанияларининг қурилиш материалларига майдаланган пластик чиқиндисини қўшишини тақиқлаш таклифи билан чиқди. Ҳозир бу технология йўллар ва тўғонлар қуришда, сув омборларининг қирғоқларини мустаҳкамлашда фаол қўлланиляпти.\nВазирлик таклифига кўра, ҳозир қурилишда қўлланилаётган пластиклар қайта ишлашга жўнатилиши керак, қурилишга эса табиий ашёларни ишлатган маъқул. Албатта, бу қиммат, бироқ пластикларнинг микрозарралар (микропластик) даражасигача парчаланиши хавфи камаяди. Бу митти зарралар тирик организмлар, масалан, балиқлар организмига, алалоқибат инсон организмига тушиши билан хавфли.\nБу таклиф мамлакат парламенти томонидан муҳокама қилинади.\nНидерландия қурилиш материаллари пластик чиқинди


Толиблар Кобулга ўз маҳбусларини озод қилиш эвазига сулҳ таклиф қилди – Газета.uz\nLotinchada 15 июл 2021, 16:25 Жаҳон\n«Толибон» ҳаракати Афғонистон ҳукуматига уч ойлик муддатга ўт очишни тўхтатиш таклифи билан мурожаат қилди. Бу ҳақда пайшанба куни Афғонистон ҳукумат делегацияси аъзоси Надер Надери Доҳада (Қатар) толиблар билан музокараларда маълум қилди, дея хабар бермоқда ТАСС.\nНадер Надерининг сўзларига кўра, бунинг эвазига «Толибон» ҳаракати вакиллари илгари қўлга олинган 7000 жангариларни озод этишни талаб қилишган.\n«Толиблар уч ойлик сулҳ таклиф қилди, аммо эвазига Афғонистон ҳукуматидан ўз тарафдорлари орасидан 7000 маҳбусни озод этишни талаб қилди. Бу жиддий талаб, 5 минг толибнинг қамоқдан озод қилиниши вазиятни яхшиламагани ва ҳаттоки эскалацияга олиб келганини кўрганмиз», — дея Pajhwok ахборот агентлиги Надерининг Кобулдаги матбуот анжуманидан сўзларини келтиради.\nМатбуот анжумани пайшанба куни Кобулда 11 афғон сиёсатчисидан иборат делегация иштирокида бўлиб ўтди. Делегация кейинчалик Дохада олиб бориладиган музокараларга жўнайди.\nЎтган йилнинг сентябр ойидан буён давом этаётган ушбу маслаҳатлашувлар бир неча бор тўхтатилган ва яқинда қайта тикланган. Ҳозирча улар мутахассислар даражасида, жумладан, Надери даражасида олиб борилмоқда. Дохада бошиданоқ келажакдаги тинчлик музокаралари бўйича кун тартибини муҳокама қилишдан нарига ўтилмаган. Ҳозирда олиб борилаётган муҳокамалар ҳалигача дастлабки деб ҳисобланади.\nДоҳадаги учрашувда Кобул делегациясига, хусусан, Афғонистоннинг собиқ президенти Ҳамид Карзай ва Афғонистон Миллий ярашув бўйича Олий Кенгашининг раиси Абдулла Абдулла кириши тахмин қилинмоқда. Толиблар делегациясига уларнинг асосий музокарачиси Абдул Ғани Барадар раҳбарлик қилади.


ЎзА - Томчи сув қадрини зор бўлганлар билар\n10.07.2019 Чоп этиш версияси\nТомчи сув қадрини зор бўлганлар билар\nЎзбекистон сув ресурсларидан мукаммал фойдаланиш “Сувчи” жамоат бирлашмаси томонидан Фарғона вилоят ёшлари билан давра суҳбати бўлиб ўтди.\n– 2017 йилдан аҳолини экологияни асраш, атроф-муҳитни ҳимоя қилишдан хабардор этиш бўйича турли тадбирлар ўтказиб келмоқдамиз, - дейди “Сувчи” жамоат бирлашмаси етакчи мутахассиси Бахтиёр Муҳаммадиев. - Республиканинг олтита ҳудудида ўтказилган тадбирларимиз яхши самара берганига шубҳа йўқ. Бу галги Фарғона вилоят ёшлари билан ўтказган тадбиримиз жонли ва қизиқарли бўлгани билан алоҳида ажралиб туради. Ёшлар экология масаласига бефарқ қарамаётгани уларнинг фикрларидан, баҳс-мунозараларидан билиниб турибди. Шу пайтгача экологик муаммоларни ўз ичига олган бундай долзарб мавзудаги суҳбатлар, учрашувлар, семинарларга ёшлар таклиф қилинмаганини ачиниш билан айтишди.\n“Сувчи” жамоат бирлашмасининг ёшлар билан ўтказган тадбиридан кўзланган мақсад бугунги кунда республикадаги экологик ҳолатни, айниқса, ичимлик суви ва суғорма сувлар танқислигини ёшлар онгига етказиш, бу соҳада уларнинг фикрини билиш, хулоса чиқаришдан иборат. Тадбирда, шунингдек, Орол фожеасининг келиб чиқиш сабаблари ва уни бартараф этиш учун қилинаётган ишлар ҳақида муҳим фикрлар ўртага ташланди. Видеолавҳалар намойиш этилди.\n– Экологик фожеалар олдини олиш ҳамма учун долзарб вазифа, бунга ёшлар ҳам жим қараб турмайди, - дейди Олтиариқ тумани Ёшлар иттифоқи кенгаши тадбиркорлик бўйича бош мутахассиси Дониёр Тоштемиров. – “Бирники ўнга, ўнники мингга” деган мақол бор. Худди шундай ёшлар киришган иш тез тарқалади, шу йўл билан экологик тарбияни ва экомаданиятни тарғиб қилишда муваффақиятга эришамиз, деб ўйлайман.\nҲар бир ишнинг самарали якун топгани яхши. Ҳозир Фарғонада сувни асраш, ундан тежаб фойдаланиш борасида муайян ишлар қилинмоқда. Жумладан, вилоят бўйича 331 гектар ердаги экинни инновацион ғоялар асосида томчилатиб суғоришга ўтказиш режалаштирилган. Бугунгача бу усул 186 гектар ерга жорий қилинди. Бу ишлар кўпроқ сув етишмайдиган Марказий Фарғона ерларида қўлланиляпти.


Муҳаррам ойи фазилати - Баҳоуддин Нақшбанд ёдгорлик мажмуаси маркази\n15 октябр 2015 й.\n2706 марта ўқилди.\nҲижрий йилнингбиринчи ойи саналган Муҳаррам ойи ҳам келди. Бу биз мусулмонлар учун янги йилнинг бошланиши ҳисобланади. Араб тилида Муҳаррамнинг маъноси бу – ҳаром қилинган, ҳурматланган, улуғланган маъноларни билдиради. Бу ой Аллоҳ таолонинг урушни ҳаром қилган тўрт ойидан биридир. Муҳаррам ойи Рамазон ойидан мартаба жиҳатидан кейинги ўринда туради. Расулуллоҳ соллаллоҳу алайҳи васаллам бу ой ҳақида шундай деганлар: “Бу муборак ойларда ҳидоят ортади. Аллоҳ таоло инсоннинг иймонига қувват беради. Бу кунларда илоҳий неъмат, раҳмат кўпаяди. Бундай кунларда ибодат қилиш ва рўза тутиш билан сиз ҳам илоҳий раҳматни кутиб олинг”.\nМуҳаррам ойининг ўнинчи куни бу Ашуро куни ҳисобланади. Бу кун алоҳида эътибор билан қаралмоғи лозим. Ибн Аббос розияллоҳу анҳудан ривоят қилинади: “Мен Расулуллоҳ соллаллоҳу алайҳи васалламни ҳеч қачон рўза тутишга Ашуро куни ва Рамазон ойидагидек ҳарис бўлганларини кўрмадим”. Бу куннинг рўзаси ҳакида Набий соллаллоҳу алайҳи васаллам бошқа бир ҳадисда мана бундай дедилар: “Мен Ашуро куни рўзасини ўтган бир йиллик гуноҳларга каффорот бўлади деб умид қиламан” . Бир кун учун бир йиллик гуноҳларнинг кечирилиши биз учун яратганнинг чексиз инояти ва саховатидир. Фақиҳ Абу Лайс ас-Самарқандий айтадилар: “Икрима розияллоҳу анҳу дейдиларки: “Ашуро куни Одам алайҳиссаломнинг тавбаси қабул қилинган кун. У кунда Нуҳ алайҳиссалом кемадан туширилдилар ва шукронасига рўза тутдилар. У кун Фиръавн денгизга ғарқ бўлди , Бани Исроил қавмига денгиз йўл берди ва унинг шукрига рўза тутдилар. Агар қодир бўлсанг, у кунда сен хам рўза тут”.\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам айтдилар: “Рамазондан кейинги энг афзал рўза Аллоҳнинг Муҳаррам ойи рўзасидир. Фарз намозидан кейинги энг афзал намоз тунги намоздир”. Яна бир муборак ҳадисда Пайғамбаримиз соллаллоҳу алайҳи васаллам дедилар: “Ашуро кунининг фазилатини қидиринг. Чунки у Аллоҳ таоло танлаган муборак бир кундир. Кимики бу кунни рўза билан ўтказса, Аллоҳ таоло фаришталар, набийлар, шаҳидлар , солиҳларнинг ажрини беради. Ашуро кунида ким оиласига, фарзандларига, аёлига, фақир инсонларга лутф кўрсатса, уларни хурсанд қилса, Аллоҳ таоло у бандасини кейинги йилга қадар хурсандчиликлардан ажратмайди”.\nЯнги 1437 – ҳижрий йилга қадам қўйдик. Ушбу ой хам фазилатли ойлардан экан унда қилинадиган солиҳ амалларнинг қадри баланд бўлгани учун ҳар бир лаҳзани ғанимат билайлик. Янги ҳижрий йил юртимиз учун, халқимиз учун, оиламиз учун тинчлик, хотиржамлик, хайрлик, барокотлик йили бўлишини Аллоҳ таолодан сўраб дуолар қиламиз. Аллоҳ таоло барчани яхши ниятини ижобат килсин. Амин.


Тим Кейн АҚШ вице-президентлиги лавозимига номзод сифатида расман тасдиқланди » Новости Узбекистана сегодня: nuz.uz\nНовости Узбекистана → Жахонда → Тим Кейн АҚШ вице-президентлиги лавозимига номзод сифатида расман тасдиқланди\n28-07-2016 11:33 0 616 Рейтинг1 Чоп этиш\nТим Кейн АҚШ вице-президентлиги лавозимига номзод сифатида расман тасдиқланди\nВиржиния штати сенатори Тим Кейн Демократик партиядан АҚШ вице-президентлиги лавозимига номзод сифатида расман тасдиқланди. Бу ҳақда Reuters хабар бермоқда.\nУнинг номзоди Филадельфия шаҳрида (Пенсильвания штати) 27 июль, чоршанба куни бўлиб ўтган партия бирлашмаси қурултойида бир овоздан маъқулланди. Унга рақобатчилар бўлмади.\nКонгресс сенати сайтига жойлаштирилган таржимаи ҳолга кўра, Кейн 58 ёшда, бошқармада 2012 йилдан буён ишламоқда. Бунгача сиёсатчи Ричмонд шаҳрининг мери (1998—2001 йиллар), вице-губернатор (2002—2006 йиллар), Виржиния штати губернатори (2006—2010 йиллар), 2009—2011 йилларда эса Демократик партия Миллий қўмитасининг раиси лавозимларини эгаллаган.\nЭслатиб ўтамиз, аввалроқ АҚШ президентлик лавозимига Демократик партиядан номзод Ҳиллари Клинтон вице-президентликка номзод сифатида Виржиния штати сенатори Тим Кейнни танлаганлиги ҳақида маълум қилинган эди.


UZIMEI тизими шахсий маълумоти ўғирланганларнинг блокланган телефонини қайта ишлатиш тартибини йўлга қўйди.\nЯнги тартиб фақат чет элдан ўзи билан телефон олиб келган шахсларга тегишли.\nХориждан келтирган телефонининг IMEI коди блокланган ҳар бир кишининг аризаси 5 кунда ҳал қилиниши айтилмоқда.\nШунингдек, октябрь ойидан бошлаб, чет элдан телефон олиб келган ватандошлар учун IMEI кодлари регистрациясини соддалаштирилган тартибда амалга ошириш режаланган.\nИмпорт қилинган мобил телефонлар IMEI кодини регистрация қилиш учун хориждан қайтаётган ватандошларнинг шахсий маълумотлари ўғирланаётгани ҳақидаги Озодлик мақоласидан сўнг ушбу тизимда жорий ой бошида махсус текширув бошланганди.\nIMEI кодини блоклаш ҳолатлари кўпайди\nФарғона вилояти Сўх туманидаги мактаблардан бирида ўқитувчи бўлиб ишлайдиган 25 яшар Шохрўз Собиржонов бир ойдирки, чет элдан олиб келган телефонини ишлата олмаяпти.\nШохрўзнинг Озодлик билан суҳбатда айтишича, 24 август куни ўзи ва отасига тегишли 2та телефоннинг IMEI кодлари блокланган:\n- Ўтган йили чет элдан отам иккаламиз биттадан телефон олиб келгандик. Аввалига Сўхда алоқа ёмон бўлгани учун Қирғизистон рақамини ишлатдик. Ёзнинг бошида Бош вазиримиз Арипов Сўхга келганидан сўнг, бизда ҳам алоқа яхшиланди. Кейин Узмобайл компаниясига уланиб, ишлатаётган эдик. Лекин август охирида иккала телефонни ҳам блоклаб қўйишди. Паспортимизга бошқа бировлар IMEI кодини расмийлаштирган экан. Бир ойдирки, бормаган жойим қолмади. Лекин телефонимни ишлата олмадим. Менга ўқувчиларим билан боғланиб туришим учун телефон зарур.\nШохрўз Собиржонов телефони ўчирилгани боис дуч келаётган муаммолари ҳақида Озодликка йўллаган видео мурожаатида батафсил гапирган.\nОзодликка кейинги бир ой ичида Шохрўз сингари телефонининг IMEI коди блокланган ватандошлардан шикоятлар келиши кўпайди.\n“IMEI рўйхати бўйича муаммо давом этяпти. Бир оилада 4-5 та мобил телефон блокланиб қоляпти. Кимдир уларнинг паспорт маълумотидан фойдаланиб рўйхатдан ўтган. Фалон пулга телефон сотиб олсагу, блокланиб қолса! IMEI кодини рўйхатдан ўтказиш кимга керак? Ҳарқалай, халққа керак эмас”, дея ёзди сурхондарёлик муштарий.\nАхборот технологиялари ва коммуникацияларини ривожлантириш вазирлигининг Озодлик боғланган мулозими сўнгги бир ой ичида телефонларнинг IMEI кодини блоклаш кўпайганини тасдиқлади.\n“Мартдан августгача муаммоли телефонларнинг ҳам IMEI коди ўчирилмади. Карантин сабаб аҳолига қийин бўлмасин, дедик. Карантин тугаганидан кейин августнинг охирида ўчиришни бошладик. Карантин пайти йиғилиб қолгани учун ҳозир ўчирилган телефонлар сони кўпайди”, деган мулозим ўчирилган телефонлар сонини очиқламади.\nЯнги тартиб: Блокланган телефонларни қайта ишлатиш мумкин\nАхборот технологиялари ва коммуникацияларини ривожлантириш вазирлиги мулозими шахсий маълумоти ўғирланган фойдаланувчиларнинг блокланган телефонини қайта ишлатиш тартиби йўлга қўйилаётганини ҳам билдирди.\nИсми очиқланишини истамаган мулозимнинг айтишича, бу борада ИИБ ҳамда божхона идоралари билан келишувга эришилган.\n“Биз ИИБ ва божхона билан уч томонлама келишдик. Куни кеча бу тартиб йўлга қўйилди. Фақат бу чет элдан ўзи билан телефон олиб келган шахсларга тегишли. Агар четга чиқиб келганларнинг маълумотлари IMEI коди учун ўғирланиб, хориждан олиб келган телефони блокланган бўлса, почта бўлимларига мурожаат қилиши мумкин. Почта бўлимида махсус аризани тўлдириб, ўзининг қачон чет элга чиққани ва ўзига тегишли бошқа маълумотларни ёзади. Ариза 5 кун ичида кўриб чиқилади. Паспорт даннийлар билан шуғулланадиган ташкилот бор. Улар билан интеграция қилинган. Улар фуқаронинг чет элга чиқиб келганини тасдиқласа, аризачининг IMEI коди оқ рўйхатга ўтказилади яъни телефони қайта ишлатилади. Паспорт даннийлар ўғирлагани ҳолати ИИБга берилади, улар иш очади”.\nМулозимнинг айтишича, чет элдан телефон олиб келган ватандошлар учун IMEI кодлари регистрациясини соддалаштирилган тартибда амалга ошириш ҳам режаланмоқда.\n“Соддалаштирилган вариант бўлади. Октябрь бошида тест режимида синаб кўрамиз. Агар ўхшамаса, бошқа вариант қидирамиз. Янги вариантда паспорт данний киритилган пайтда СМС фақат паспорт эгаси номидаги сим картага боради. Бегонага бормайди. Ҳозир паспорт данний ва телефон номерни киритсангиз, ўша телефон номерга СМС келади. Шу сабаб бегона паспортлардан фойдаланиш кўпайган”.\n28 август куни Озодлик хориждан қайтаëтган ўзбекистонликларга оид шахсий маълумотларнинг телефонфурушларга сотилаëтгани ҳақида мақола эълон қилганди.\nШахсий маълумотлар импорт қилинган мобил телефонлар IMEI кодини регистрация қилиш мақсадида сотилган.\nОзодлик суриштируви ортидан республика ишчи гуруҳи тузилган.\n9 сентябрь куни Давлат Божхона қўмитаси шахсий маълумотларни телефонфурушларга сотиш билан шуғулланиб келган “жиноий гуруҳ” қўлга олинганини маълум қилган.\nДавлат Божхона қўмитасидан олинган маълумотга кўра, “жиноий гуруҳ” иши бўйича тергов-суриштирув ишлари давом этмоқда.\nЎзбекистонда IMEI тизими 2019 йил декабрида жорий этилган.


Душанбеда ҳизбчилар устидан маҳкама бошланди\nҲизбут-Таҳрирга аъзоликда гумонланган саккиз шахс устидан маҳкама Душанбе шаҳар суди биносида бўлиб ўтмоқда.\nҲизбут-Таҳрир партиясига алоқадорликда айбланаётган саккиз нафар тожикистонлик миллий, ирқий ва диний адоват қўзғаш ҳамда зўрлик йўли билан давлат тўнтариши уюштиришга уринганликда айбланаётгани айтилмоқда.\nҲизбчиликда айбланаётган Юсуфжон Ҳафизов, Камолхон Салоҳиддинов, Собиржон Абдулҳомидов, Давлатёр Қурбонов, Толиб Нуров, Соли Раҳмонов, Алижон Юсуфов ва Абдураҳмон Каримов устидан маҳкама жараёни 4 январ эрталаб Душанбе шаҳар судида бошланди.\n26 ёшдан 43 ёшгача бўлган судланувчиларнинг ҳаммаси тожикистонликлардир.\nЭслатиб ўтамиз, 2000 йилда Тожикистон Олий суди Ҳизбут-Таҳрир партиясини экстремистик ташкилотлар рўйхатига киритганидан буён бу партия аъзолари мамлакат ҳудудида жиноий таъқиб қилинади.\nҲизбут-Таҳрирга аъзоликда айбланаётган бу кишилар устидан тергов ишини ўтган олти ой бадалида Тожикистон Миллий хавфсизлик қўмитаси олиб борган.\nБу борада тафсилот беришдан тийилишини билдирган мазкур идора расмийлари бу фуқаролар мамлакат Жиноят кодексининг 189 ва 307-моддалари, яъни миллий, ирқий ва диний адоват қўзғаш ҳамда зўрлик йўли билан давлат тўнтариши уюштиришга уринганликда айбланаётганларини таъкидлашди.\nБироқ судланувчиларнинг яқинлари бу айбловларни рад қилишмоқда.\nУлардан бирининг айтишича, судланувчилар фақат беш вақт намозини ўқиган ва ҳеч қандай ноқонуний иш билан шуғулланмаган.\nАммо суд жараёнининг судланувчилар шахсини эълон қилиш қисмида бугун улардан икки нафари, яъни Камолхон Салоҳиддинов ва Толиб Нуров илгари ҳам Ҳизбут-Таҳрирга аъзолик айби билан озодликда маҳрум қилингани маълум бўлди.\n- Тўғри, укам аввал ҳам ҳизбчи, деб қамалганди. Ўшанда ҳам ноҳақ қамалган. Лекин озодликка чиққандан кейин 2009 йилгача Россияда яшаб, ишлаган. Ҳеч қандай ташкилотга аъзо бўлмаган. Россияда арава тортиб, кунини кўрган. Болаларини кўриш учун Тожикистонга келганда яна қайтадан қўлга олишди, дело очишди. Укам ҳам ўзига қўйилаётган айбларга иқрор эмас, - дейди судланувчи Толиб Нуровнинг акаси Шоди Нуров.\nУ укасининг уйида тинтув ўтказган миллий хавфсизлик ходимлари Толиб Нуровнинг айбини исботловчи бирорта ҳам ашёвий далил топмаганларини ва бунга гувоҳлар ҳам борлигини айтди.\nОчиқ маҳкама жараёнида қатнашаётганлардан бири Жамолиддин Салоҳиддинов бугун қора курсига ўтирган саккиз нафар битта умумий жиноятда айбланаётганини айтади.\n- Ўтган йилнинг 20 апрелида Душанбе шаҳридаги Водонасосний маҳалласида миллий хавфсизлик ходимлари акам Камолхон Салоҳиддиновни бир ўртоғи билан қўлга олишган эди. Ўша куни маҳалланинг бу воқеани кузатиб турган одамларига хавфсизлик ходимлари: “Булар Роғунни портлатмоқчи бўлишгани учун қўлга олинди”, деб айтганди. Ишни олиб борган терговчилар эса ўша тинтув чоғида йигитлардан битта флэш-карта топилганини айтишганди. Унда Роғун ГЭСи билан боғлиқ маълумотлар борлиги айтилди. Биринчи терговдан кейин эса мана шу қолган 6 нафар ҳам бу ишга шерикликда айбланиб, қўлга олинди. Ҳозир булар ҳизбчиликда айбланиб, судланаяпти. Ўзи аслида буларга қўйилаётган айб нималигини тушунмай қолдик, - дейди судланувчи Камолхоннинг укаси Жамолхон.\nАсли хўжандлик бўлган Жамолхон Салоҳиддинов укаси Камолхонга айблари босим ўтказиш йўли билан иқрор қилдирилганини қўшимча қилди.\nБиз ўзимизни қизиқтирган саволлар билан судланувчиларнинг адвокатларига ҳам микрофон тутдик. Бироқ улар маҳкама жараёни тугамагунича журналистларга интервью бермасликларини айтишди.\nДушанбе шаҳар судяси Муҳаббат Шамсиддинованинг билдиришича, мазкур иш бўйича суд жараёни жорий ой ўрталарига қадар давом этиши мумкин.


Левандовски "Бавария"дан кетмоқчи. Клуб унинг ўрнига кимни харид қилади?\n19 январь, 16:49\n"Бавария" ҳужумчиси Роберт Левандовски жамоасини ўзгартириши мумкин, дея ёзмоқда "Bild" нашри.\nМанбанинг хабарига кўра, футболчи клуб раҳбарияти билан янги шартнома борасида келиша олмаяпти. Роберт бошқа вариантларни кўриб чиқишга тайёр. Форвард узоқ йиллик битим имзоламоқчи, мюнхэнликлар эса бунга қарши.\nМанбанинг қўшимча қилишича, "Бавария" польшалик ўрнига "Боруссия" ҳужумчиси Эрлинг Холандни олиб келмоқчи. Жорий мавсум Левандовски 19та ўйинда майдонга тушиб, 23та гол урган ва битта голга ассистентлик қилган.


Жиззахда ошхона ишчиси 26 ёшли йигитни пичоқлаб ўлдирди - Darakchi\nЖиззахда ошхона ишчиси 26 ёшли йигитни пичоқлаб ўлдирди\nЖИНОЯТ 07.04.2021, 18:08\nТеглар: Жиззах, Прократура\nЖорий йилнинг 04 апрель куни Бахмал туманидаги Камар қишлоғи ҳудудида жойлашган “К.И” МЧЖга қарашли умумий овқатланиш шаҳобчасининг ошхонасида, ушбу МЧЖ ишчиси 1992 йилда туғилган С.Т томонидан 1995 йилда туғилган фуқаро А.Н билан ўзаро келишмовчилик туфайли тортишиб қолган.\nНатижада С.Т ошхона пичоғи билан А.Н.нинг кўкрак қафасининг орқа қисмига бир маротаба уриб тан жароҳати етказган. Бу ҳақда Жиззах вилоят прокуратураси хабар бермоқда.\nҲолат юзасидан Бахмал туман прокуратураси томонидан Жиноят кодексининг 97-моддаси 1-қисми билан жиноят иши қўзғатилган бўлиб, тергов ҳаракатлари олиб борилмоқда.\nЖиззахда юк ҳамда икки енгил автомобиллар иштирокида ЙТҲ содир бўлди. Қурбон бор (видео)\nЖиззах вилоятида содир бўлган ЙТҲ оқибатида бир нафар фуқаро вафот этган, икки нафари оғир тан жароҳати олган. Бу ҳақда ИИВ ЙҲХББ Ахборот хизмати хабар бермоқда. Маълум...\nЖиззахда 20 йил аввал мактаб ўқувчисини зўрлаган шахс қўлга олинди\nЖиззахда 2001 йилда мактаб ўқувчисини пичоқ билан қўрқитиб, зўрлаган шахс ўғирлик устида қўлга олинди. Бу ҳақда Ички ишлар вазирлиги ахборот хизмати хабар берди.Маълум қилинишича, Пахтакор...\nВодийдан Самарқандга отланган веломарафончи отахонлар Жиззахга яқинлашиб қолди\nАввалроқ, Ўзбекистон Республикаси Президентининг 2020 йил 30 октябрдаги «Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида»ги Фармонини кенг тарғиб қилиш...\nЖиззахда ЙПХ ходими фуқарони сўкиб, ҳақорат қилгани учун маошининг 50 фоизидан айрилди\nИжтимоий тармоқда "ЙПХ ходими фуқарони сўкиб ҳақорат қилди" сарлавҳаси остидаги видео лавҳа тарқалди. Ўзбекистон Республикаси ИИВ ЙҲХББ Ахборот хизмати ҳолат юзасидан расмий муносабат берди. Маълум бўлишича,...